text:
“UYehova Uyabazi Abakhe”
“Ukuba nabani na uyamthanda uThixo, uyaziwa nguye.”—1 KOR. 8:3.
1. Chaza ingxelo yeBhayibhile ebonisa indlela abaye bazikhohlisa ngayo abanye babantu bakaThixo. (Jonga umfanekiso osekuqaleni.)
NGENYE intsasa, uMbingeleli Omkhulu uAron wema esangweni lomnquba kaYehova, ephethe isiphatho samalahle sokutshisa isiqhumiso. Kufuphi naye, uKora namadoda ayi-250 nabo babetshisa isiqhumiso kuYehova, ngamnye kubo enesakhe isiphatho samalahle. (Num. 16:16-18) Xa uqala ukuwajonga, wawungafunga uthi onke loo madoda angabakhonzi abathembekileyo bakaYehova. Noko ke, ngokwahlukileyo kuAron, abanye babengabavukeli abanekratshi ababezama ukumhlutha ububingeleli. (Num. 16:1-11) Babezikhohlisa ngelithi uThixo uya kulwamkela unqulo lwabo. Kodwa olo lindelo lwalusisithuko kuYehova, okwaziyo ukufunda intliziyo nowayelubona uhanahaniso lwabo.—Yer. 17:10.
2. Wathini uMoses? Ngaba azaliseka amazwi akhe?
2 Kusuku olungaphambi kolo, uMoses wayethe: “Kusasa uYehova uya kusazisa lowo ongowakhe.” (Num. 16:5) UYehova wenza kanye loo nto, wahlula phakathi kwabakhonzi bakhe bokwenene nabobuxoki xa “kwaphuma umlilo kuYehova, [wamdla uKora namadoda] angamakhulu amabini anamashumi mahlanu awayenikela isiqhumiso.” (Num. 16:35; 26:10) Kwangelo xesha, uYehova wamsindisa uAron, ngaloo ndlela ebonisa ukuba ukhethe yena njengombingeleli nomnquli wokwenyaniso kaThixo.—Funda eyoku-1 kwabaseKorinte 8:3.
3. (a) Kwavela yiphi imeko ngomhla kaPawulos? (b) UYehova wayemisele wuphi umzekelo wendlela yokuphatha abavukeli kumakhulu eminyaka ngaphambili?
3 Kwavela into efanayo nangomhla kaPawulos, emva kweminyaka emalunga neyi-1 500. Abo babezibiza ngokuba ngamaKristu bamkela iimfundiso zobuxoki, kodwa baqhubeka benxulumana nebandla. Kumntu obukeleyo, aba bawexuki babefana nabanye ebandleni. Kodwa ukuwexuka kwabo kwakuyingozi kumaKristu athembekileyo. Ezi ngcuka zizambathise uboya begusha zaqalisa ‘ukubhukuqa ukholo lwabathile.’ (2 Tim. 2:16-18) Noko ke, uYehova akangomntu nje obukelayo, ibe noPawulos umele ukuba wayekufundile oko kwindlela uThixo awohlwaya ngayo uKora nabaxhasi bakhe kumakhulu eminyaka ngaphambili. Ngokuphathelele oku, makhe siqwalasele ingxelo yeZibhalo ebangel’ umdla size sibone ukuba sinokufunda ntoni.
“NDINGUYEHOVA, ANDITSHINTSHANGA”
4. Wayeqiniseke ngantoni uPawulos, ibe walubonakalisa njani ulweyiseko lwakhe kuTimoti?
4 UPawulos wayeqinisekile ukuba uYehova wayenokubabona abahanahanisi, aze abazi nabathobekileyo kuye. Wabonisa ulweyiseko lwakhe kumagama awawakhethayo xa waphefumlelwa ukuba abhalele uTimoti. Emva kokubhekisela kwindlela abawexuki ababatyhefa ngayo abanye ebandleni, uPawulos wathi: “Noko ke, simi ngokuqinileyo isiseko sikaThixo, esitywinwe kwathiwa: ‘UYehova uyabazi abakhe,’ nokuthi: ‘Wonk’ ubani obiza igama likaYehova makalahle intswela-bulungisa.’”—2 Tim. 2:18, 19.
5, 6. Yintoni ebalaseleyo ngokukhankanya kukaPawulos ‘isisiseko sikaThixo esiqinileyo,’ ibe la mazwi amel’ ukuba amchaphazela njani uTimoti?
5 Yintoni ebalaseleyo ngamagama awakhethwa nguPawulos kwesi sibhalo? Esi kuphela kwesibhalo esithetha ‘ngesiseko sikaThixo esimi ngokuqinileyo’ eBhayibhileni. IBhayibhile isebenzisa igama elithi “isiseko” ukuze ibhekisele kwizinto ezininzi kuquka iYerusalem yokoqobo njengekomkhulu likaSirayeli wamandulo. (INdu. 87:1, 2) Nendima kaYesu kwinjongo kaYehova ifaniswa nesiseko. (1 Kor. 3:11; 1 Pet. 2:6) Wayecinga ngantoni uPawulos xa wabhala ‘ngesiseko sikaThixo esiqinileyo’?
6 UPawulos wakhankanya ‘isiseko sikaThixo esiqinileyo’ xa wayecaphula amazwi kaMoses aphathelele uKora nabaxhasi bakhe, akwiNumeri 16:5. UPawulos wabhekisela kwizinto ezenzeka ngomhla kaMoses ukuze akhuthaze aze akhumbuze uTimoti ukuba uYehova uyakwazi ukubona aze amelane nazo naziphi na izenzo zokuvukela. Injongo kaYehova yayingazukutshitshiswa ngabawexuki ebandleni, njengokuba ingazange itshitshiswe nanguKora kumakhulu eminyaka ngaphambili. UPawulos zange angene nzulu koko kumelwa ‘sisiseko sikaThixo esiqinileyo.’ Noko ke, amazwi awawasebenzisayo enza uTimoti wamthemba ngakumbi uYehova.
7. Kutheni sinokuqiniseka ukuba uYehova uya kwenza ngobulungisa nangokuthembeka?
7 Imigaqo ephakamileyo kaYehova ayigungqi. INdumiso 33:11 ithi: “Icebo likaYehova liya kuma kuse kwixesha elingenammiselo; iingcamango zentliziyo yakhe zisuka kwesinye isizukulwana ziye kwesinye.” Ezinye izibhalo zithetha ngolawulo lukaYehova, uthando lwakhe olunyanisekileyo, ubulungisa, nokuthembeka njengezihlala zihleli. (Eks. 15:18; INdu. 106:1; 112:9; 117:2) UMalaki 3:6 uthi: “NdinguYehova, anditshintshanga.” Ngokufanayo, uYakobi 1:17 ubonisa ukuba uYehova “akaguquguquki njengesithunzi.”
‘ITYWINA’ ELAKHA UKHOLO KUYEHOVA
8, 9. Sinokufunda ntoni ‘kwitywina’ awathetha ngalo uPawulos?
8 Amazwi kaPawulos akweyesi- 2 kuTimoti 2:19 athetha ngesiseko esinomyalezo, ngokungathi sigximfizwe ngetywina. Mandulo, kwakuyinto eqhelekileyo ukukrola isiseko sesakhiwo, mhlawumbi ukuze kuboniswe umakhi waso okanye umnini waso. UPawulos ngumbhali wokuqala weBhayibhile ukusebenzisa lo mzekeliso. * Itywina ‘elikwisiseko sikaThixo esiqinileyo’ lithetha izinto ezimbini. Okokuqala, “UYehova uyabazi abakhe” ibe okwesibini, “Wonk’ ubani obiza igama likaYehova makalahle intswela-bulungisa.” Oku kusikhumbuza ngoko besikufunde kwiNumeri 16:5.—Yifunde.
9 Sinokufunda ntoni ‘ngetywina’ kumazwi kaPawulos? Kwabo bangabakaThixo, imilinganiselo nemigaqo kaYehova inokushwankathelwa ngezi nyaniso zimbini: (1) UYehova uyabathanda abo banyanisekileyo kuye, ibe (2) uYehova uyithiyile intswela-bulungisa. Esi sifundo sidibana njani nowexuko ebandleni?
10. Izenzo zabawexuki zawachaphazela njani amaKristu athembekileyo ngomhla kaPawulos?
10 Kusenokwenzeka ukuba uTimoti namanye amaKristu athembekileyo bakhutyekiswa zizenzo zabawexuki ababephakathi kwabo. Amanye amaKristu asenokuba abuza ngesizathu sokuba abo bantu bayekwe bahlale ebandleni. Abanyanisekileyo mhlawumbi babezibuza enoba uYehova wayekwazi nyhani na ukwahlula phakathi kwabo babezimisele ukuhlala benyanisekile kuye nabawexuki abahanahanisayo.—IZe. 20:29, 30.
11, 12. Ileta kaPawulos yalomeleza njani ukholo lukaTimoti?
11 Ngokuqinisekileyo ileta kaPawulos yalomeleza ukholo lukaTimoti ngokumkhumbuza ngento eyenzekayo xa uAron othembekileyo wathethelelwa, waza uKora ohanahanisayo namaqabane akhe babhencwa baza batshatyalaliswa. Lilonke, uPawulos wayesithi nakuba kwakukho amaKristu obuxoki phakathi kwabo, uYehova wayeza kubahlula abakhe, njengoko wenzayo ngemihla kaMoses.
12 UYehova akatshintshi; sinokuthembela kuye. Uyithiyile intswela-bulungisa, ibe ngexesha lakhe elifanelekileyo uyabaphendulisa aboni abangaguqukiyo. Ekubeni ‘wayebiza egameni likaYehova,’ uTimoti wakhunjuzwa ngembopheleleko yakhe yokuchasa impembelelo engalunganga yamaKristu obuxoki. *
UNQULO LOKWENENE ALULOLIZE
13. Yintoni esinokuqiniseka ngayo?
13 Nathi sinokungenelwa kumazwi aphefumlelweyo kaPawulos. Okokuqala nje, komeleza ukholo ukwazi ukuba uYehova uyakubona ukunyaniseka kwethu kuye. Akapheleli nje ekuboneni. Kunoko, uYehova unomdla kubantu bakhe. IBhayibhile ithi: “Amehlo akhe asingasinga emhlabeni wonke ukuba ababonise amandla abo bantliziyo ziphelele kuye.” (2 Kron. 16:9) Ngoko, sinokuqiniseka ukuba nantoni na esiyenzela uYehova ‘ngentliziyo ehlambulukileyo’ ayilolize.—1 Tim. 1:5; 1 Kor. 15:58.
14. Luluphi unqulo aluthiyileyo uYehova?
14 Kubalulekile nokwazi ukuba uYehova uluthiyile unqulo lokuhanahanisa. Ekubeni amehlo akhe ‘esingasinga emhlabeni wonke,’ uyababona abo baneentliziyo ‘ezingaphelelanga kuye.’ Incwadi yeMizekeliso 3:32 ithi “umntu otenxayo uyinto ecekisekayo kuYehova,” njengomntu ozenza othobelayo phambi kwabantu ngoxa esona emfihlekweni. Nakuba umntu ongendawo esenokubaqhatha abanye abantu okwexeshana, ubungangamsha nobulungisa bukaYehova buyaqinisekisa ukuba “okugubungelayo ukunxaxha kwakhe akayi kuphumelela.”—IMize. 28:13; funda eyoku-1 kuTimoti 5:24; amaHebhere 4:13.
15. Yintoni esimele siyiphephe, ibe ngoba?
15 Abaninzi kubantu bakaYehova bazinikele ngokunyanisekileyo. Ayifane yenzeke into yokuba kubekho umntu ebandleni owamkela unqulo lobuxoki ngabom. Nakuba kunjalo, ukuba oku kwenzeka ngomhla kaMoses nangexesha lamaKristu okuqala, kunokwenzeka nanamhlanje. (2 Tim. 3:1, 5) Noko ke, ngaba simele siwakrokrele amanye amaKristu esikhonza nawo, sithandabuze ukunyaniseka kwawo kuYehova? Hayi! Bekuya kuba yinto ephosakeleyo ukukrokrela abazalwana noodade wethu ngenxa yamarhe angenasihlahla. (Funda eyabaseRoma 14:10-12; eyoku-1 kwabaseKorinte 13:7.) Ukongezelela koko, ukusoloko singayithembi ingqibelelo yabanye ebandleni kunokuba yingozi kolwethu ukholo.
16. (a) Yintoni esinokuyenza ukuze silutshayele nya uhanahaniso ezintliziyweni zethu? (b) Sinokufunda ntoni kwibhokisi ethi “ Hlalani Nizivavanya . . . Hlalani Nizicikida . . .”?
16 MKristu ngamnye umele ‘angqine oko ukuko umsebenzi wakhe.’ (Gal. 6:4) Ekubeni sityekele esonweni, sinokungena lula engozini yokuba nemikhwa engalunganga. (Heb. 3:12, 13) Ngoko simele sihlale sizihlola iinjongo zethu zokukhonza uYehova. Sinokuzibuza: ‘Ngaba uYehova ndimkhonza kuba ndimthanda yaye ndilugqala ulongamo lwakhe? Okanye ngaba ndigxininisa kwiintsikelelo endikhangele phambili kuzo eParadesi?’ (ISityhi. 4:11) Ngokuqinisekileyo sinokungenelwa sonke xa sihlolisisa izinto esizenzayo size silutshayele nya uhanahaniso ezintliziyweni zethu.
UKUNYANISEKA OKUKHOKELELA KULONWABO
17, 18. Kutheni sifanele simkhonze ngokunyaniseka uYehova?
17 Njengoko sizabalazela ukunyaniseka kunqulo lwethu, sifumana iintsikelelo ezininzi. Umdumisi wathi: “Unoyolo umntu uYehova angasibaleli kuye isiphoso, nekungekho nkohliso kumoya wakhe.” (INdu. 32:2) Abo balususa nya uhanahaniso ezintliziyweni zabo baba novuyo, ibe banethemba lokunandipha uvuyo olugqibeleleyo kwixa elizayo.
18 Ngexesha elifanelekileyo, uYehova uza kubabhenca bonke abo benza okubi nabaphila ubomi obumbaxa, ngaloo ndlela ewenza ucace “umahluko phakathi kwelungisa nongendawo, phakathi kwalowo ukhonza uThixo nalowo ungamkhonzanga.” (Mal. 3:18) Okwangoku kuyasomeleza ukwazi ukuba “amehlo kaYehova aphezu kwabo bangamalungisa, neendlebe zakhe zisingisele esikhungweni sabo.”—1 Pet. 3:12.
^ isiqe. 8 Incwadi yeSityhilelo 21:14, eyabhalwa kumashumi eminyaka emva kweeleta zikaPawulos kuTimoti, ikhankanya ‘amatye esiseko’ alishumi elinesibini ekukrolwe kuwo amagama abapostile abayi-12.
^ isiqe. 12 Inqaku elilandelayo liza kuthetha ngendlela esinokumxelisa ngayo uYehova ngokuthiya intswela-bulungisa.


c: text/html

text:
Inkonzo yeLimousine WEF Davos - inkonzo ye-Premium
Ufuna inkonzo ye-limousine WEF Davos? Sisebenzela wena kunye neendwendwe zakho, amaqabane oshishino ngekhefu kwiForam yezoQoqosho loHlabathi kwi-Davos kwaye unikezela ngamagrafu okanye ama-minivans ukuya kubantu be-7 nangaliphi na ixesha lokufumana intuthuzelo ephezulu kwixabiso elingenakuthenjwa. Abaqhubi abanokwenene nabanobubele unomqhubi we-moya okanye ukuya kwi-moya yaseBasel okanye eZurich kwaye ulahlwa ngexesha lokuhlala e-Davos. Xha ga mshelana nathi, siyakwenza ube ngumnikelo ongenambopho.
I-imeyili: kontakt@transferservice-basel.ch

robotstxt: allowed

filter: keep


text:
UBUTYEBI OBUPHUMA ELIZWINI LIKATHIXO | NEHEMIYA 9–11
Abakhonzi Abanyanisekileyo Baxhasa Amalungiselelo KaThixo
Abantu bakaThixo ngokuzithandela baxhasa unqulo lokwenyaniso ngeendlela ezahlukahlukeneyo
Uhlanga lwalungiselela lwaza lwabhiyozela uMthendeleko Weminquba ngendlela efanelekileyo
Suku ngalunye abantu babehlanganisana ukuze baphulaphule xa kufundwa uMthetho kaThixo owawubenza bachulumance
Abantu babevuma izono zabo, bathandaze baze bacele uYehova ukuba abasikelele
Abantu bavuma ukuba baza kuqhubeka bewaxhasa onke amalungiselelo kaThixo
Ukuqhubeka kuxhaswa amalungiselelo kaThixo kuquka:
Ukutshata kuphela abo bakhonza uYehova
Ukwenza iminikelo yemali
Ukugcina iSabatha
Ukuzisa iinkuni esibingelelweni
Ukunikela kuYehova ngentlahlela yesivuno nezibulo lomhlambi


text:
Ithini IBhayibhile Ngobufanasini?
UKUTSHATA kwendoda nenye indoda okanye komfazi nomnye umfazi kusengumba otshis’ ibunzi kumazwe amaninzi. Sekunjalo, ngowama-2015, olu hlobo lomtshato lwamiselwa ngokusemthethweni yiNkundla Ephakamileyo yaseMerika. Emva koko, abantu abaninzi bathetha ngalo mba kwi-intanethi. Omnye wemibuzo eyayibuzwa kakhulu yayingulo, “Ithini iBhayibhile ngolu hlobo lomtshato?”
IBhayibhile ayithethi nto ngokuthe ngqo ngokunikwa kwabantu ilungelo lalo mtshato. Owona mbuzo ubalulekileyo ngulo, Ithini iBhayibhile ngobufanasini?
Abantu abaninzi bacinga ukuba bayayazi impendulo yalo mbuzo ngoxa bengakhange bayijonge eBhayibhileni—sekunjalo iimpendulo zabo ziyabethabethana! Abanye bathi iBhayibhile ayifuni nokuwabona amafanasini. Ukanti bona abanye bathi umyalelo wayo ‘wokuthanda ummelwane’ uyasebenza enoba indoda ithanda enye indoda, umfazi uthanda omnye umfazi okanye indoda ithanda umfazi.—Roma 13:9.
ITHINI IBHAYIBHILE?
Yiyiphi kwezi ocinga ukuba ichanile?
IBhayibhile ayizifuni izenzo zobufanasini.
IBhayibhile iyazivumela izenzo zobufanasini.
IBhayibhile ikhuthaza ukuba amafanasini acalucalulwe.
IIMPENDULO:
YINYANISO. IBhayibhile ithi: ‘Amadoda alala namadoda akayi kubudla ilifa ubukumkani bukaThixo.’ (1 Korinte 6:9, 10) Ithetha kanjalo nangabafazi. —Roma 1:26.
BUBUXOKI. IBhayibhile ithi indoda ifanele ilale nomfazi etshate naye kuphela.—Genesis 1:27, 28; IMizekeliso 5:18, 19.
BUBUXOKI. Nangona iBhayibhile ingafuni nokuzibona izenzo zobufanasini, ayikukhuthazi ukucalucalulwa kwamafanasini nokuwaphatha kakubi ngenxa yentiyo okanye nangasiphi na isizathu.—Roma 12:18. [1]
Yintoni Ayikholelwayo AmaNgqina KaYehova?
AmaNgqina kaYehova akholelwa ukuba umthetho weBhayibhile wokuziphatha ngowona simele siphile ngawo, yaye ayawuthobela. (Isaya 48:17) [2] Le nto ithetha ukuba azicaphukela zonke iindlela zokuziphatha ngesondo ezingafanelekanga, kwanobufanasini. (1 Korinte 6:18) [3] Leyo yindlela aphila ngayo, kwaye anelungelo lokuphila ngayo.
AmaNgqina kaYehova azama ukuphatha abanye ngendlela nawo athanda ukuphathwa ngayo
Kwangaxeshanye, azama ngandlela zonke ‘ukuphuthuma uxolo nabantu bonke.’ (Hebhere 12:14) Nakubeni engafuni nokuzibona izenzo zobufanasini, akanyanzeli izimvo zawo kwabanye, kwaye akawaphathi kakubi amafanasini ngenxa yokuba ewacaphukela okanye avuye xa esiva ngokuphathwa kakubi kwawo. Azama ukuphatha abanye ngendlela nawo athanda ukuphathwa ngayo.—Mateyu 7:12.
Ngaba IBhayibhile Ikhuthaza Ucalucalulo?
Abantu abaninzi basenokuthi iBhayibhile ikhuthaza ukucalucalulwa kwamafanasini yaye nabo bathobela imithetho yayo abawafuni. Bathi, ‘iBhayibhile yabhalwa ngexesha abantu babengazi nto kangako. Kodwa namhlanje samkela abantu bazo zonke iintlanga enoba bathandana nabani na.’ Kubo, xa ungafuni izinto ezenziwa ngamafanasini uyafana nomntu ongafuni abantu bezinye iintlanga. Ngaba isengqiqweni loo nto? Ayikho ngqiqweni. Kutheni?
Kaloku kukho umahluko phakathi kokungafuni izenzo zobufanasini nokungafuni abantu abangamafanasini. IBhayibhile ithi amaKristu amele ahloniphe zonke iintlobo zabantu. (1 Petros 2:17) [4] Kodwa loo nto ayithethi ukuba amele amkele zonke iindlela zokuziphatha.
Khawucinge ngalo mzekelo: Masithi kuwe ukutshaya kuyingozi kwaye awukufuni. Uza kuthini xa usebenza nomntu otshayayo? Ngaba kuza kuthiwa awazi nto kuba indlela okujonga ngayo ukutshaya yahlukile kweyakhe? Ngaba kuba yena etshaya wena ungatshayi, loo nto ithetha ukuba uyamcalucalula? Ukuba ebenokuthi yeka le ndlela ukujonga ngayo ukutshaya, ngaba loo nto ibingayi kuthetha ukuba akazi nto okanye akakufuni?
AmaNgqina kaYehova aphila ngemithetho yokuziphatha eseBhayibhileni. Akaziqhwabel’ izandla izenzo ezingafunwayo yiBhayibhile. Sekunjalo, akabagculeli okanye abaphathe kakubi abantu abangaziphathanga njengawo.
Ngaba Imbono YeBhayibhile Ikhohlakele?
Kuthiwani ke ngabantu ngokuzenzekelayo abanomnqweno wokuba ngamafanasini? Ngaba bazalwa benjalo? Ukuba kunjalo, ngaba bekungayi kuba yinkohlakalo ukuthi mabangayenzi into abayinqwenelayo?
IBhayibhile ayithethi nto ngokuba izenzo zobufanasini zadalwa, kodwa iyatsho ukuba abanye abantu baneempawu ekunzima ukuzitshintsha. Sekunjalo, ithi ezinye iindlela zokuziphatha—eziquka ubufanasini—simele sihambele kude kuzo ukuba sifuna ukukholisa uThixo.—2 Korinte 10:4, 5.
Abanye abantu banokuthi imbono yeBhayibhile ikhohlakele. Kodwa loo nto bayisekela kwimbono yokuba simele senze ngokweminqweno yethu. Bathi indlela umntu anqwenela ukuziphatha ngayo ngesondo ibaluleke kakhulu kangangokuba ayimele ilawulwe yaye ayilawuleki. Nakuba kunjalo, iBhayibhile ithetha kakuhle ngabantu xa isithi banokukwazi ukuyilawula iminqweno yabo. Ngokungafaniyo nezilwanyana, bona abalawulwa lithuku.—Kolose 3:5. [5]
Khawucinge ngalo mzekelo: Ezinye iingcali zithi ezinye iimpawu abantu abanazo, ezifana nokuthand’ ukulwa, mhlawumbi zidaliwe. IBhayibhile ayithethi nto ngomntu odalwe wathand’ ukulwa, kodwa ithi abanye abantu ‘banomsindo’ yaye ‘batyekele emsindweni.’ (IMizekeliso 22:24; 29:22) Sekunjalo ikwathi: “Wuyeke umsindo uyishiye ingqumbo.”—INdumiso 37:8; Efese 4:31.
Bambalwa abantu abanokungavumelani neli cebiso leBhayibhile okanye bathi yinkohlakalo leyo kubantu abanalo mnqweno. Phofu, kwanezo ngcali zikholelwa ekubeni umsindo yimfuza zisebenza nzima ukuze zibancede abantu abanomsindo bakwazi ukuwubamba.
AmaNgqina kaYehova akavumelani nayo nayiphi na indlela yokuziphatha ekhatywayo yiBhayibhile. Ayibobufanasini bodwa angavumelani nabo, kodwa nokulala kwendoda nomfazi engatshatanga naye. Iluleka ngezi zinto iBhayibhile ithi: “Ngamnye wenu akwazi ukusizuza esakhe isitya ngobungcwalisa nembeko.”—1 Tesalonika 4:4, 5.
“Abanye Kuni Babenjalo Kanye”
Ngenkulungwane yokuqala abantu ababefuna ukuba ngamaKristu babeneemvelaphi ezahlukahlukeneyo futhi bengaphili ngendlela efanayo, yaye uninzi lwabo lwayitshintsha kakhulu indlela olwaluphila ngayo. Ngokomzekelo, iBhayibhile ithetha ‘ngabahenyuzi, nabanquli-zithixo, nabakrexezi, namadoda alala namadoda,’ ize emva koko ithi: “Abanye kuni babenjalo kanye.”—1 Korinte 6:9-11.
Xa iBhayibhile isithi “abanye kuni babenjalo kanye,” ngaba ithetha ukuba abo bayeka izenzo zobufanasini abazange baphinde babe neminqweno yazo? Kunokwenzeka ukuba baphinda banayo, kuba iBhayibhile inesi sibongozo: ‘Qhubekani nihamba ngokomoya anisayi kulawulwa yiminqweno yenyama konke konke.’—Galati 5:16.
Phawula ukuba iBhayibhile ayithi umKristu akasoze abe nayo iminqweno engafanalekanga, kodwa ithi umele angayivumeli. AmaKristu afunda ukuzibamba xa enaloo minqweno, angasoloko ecinga ngayo de ayenze.—Yakobi 1:14, 15. [6]
Ngoko iBhayibhile yenza umahluko phakathi komnqweno nesenzo. (Roma 7:16-25) Umntu onomnqweno wobufanasini unokuyilawula ingqondo yakhe kuloo nto ayicingayo, kanye njengokuba enokwenza kuyo nayiphi na into engafanelekanga ayinqwenelayo, nento emlingela emsindweni, ekukrexezeni nasekubaweni.—1 Korinte 9:27; 2 Petros 2:14, 15.
AmaNgqina kaYehova akholelwa ukuba umthetho wokuziphatha oseBhayibhileni ukhuthaza eyona ndlela ifanelekileyo yokuphila. Noko ke, akanyanzeli mntu ngeembono zawo, engazami nokutshintsha imithetho ekhusela amalungelo abo bangaphili njengawo. Axelela bonke abantu abaphulaphulayo umyalezo obalulekileyo.—IZenzo 20:20.
^ 1. Roma 12:18: ‘Yibani noxolo nabantu bonke.’
^ 2. Isaya 48:17: “Mna, Yehova, ndinguThixo wakho, lowo ukufundisa okuyingenelo kuwe.”
^ 3. 1 Korinte 6:18: “Sabani kulo uhenyuzo!”
^ 4. 1 Petros 2:17: “Bekani abantu bazo zonke iintlobo.”
^ 5. Kolose 3:5: “Bhubhisani, ke ngoko, amalungu enu omzimba asemhlabeni, uhenyuzo, ukungahlambuluki, inkanuko yesini.”
^ 6. Yakobi 1:14, 15: “Ngamnye ulingwa ngokutsalwa nokuwexulwa ngumnqweno wakhe. Wandule ke umnqweno, xa uthe wakhawula, uzale isono.”


text:
INQAKU ELINGUMXHOLO | NGABA ISIPHELO SIKUFUPHI?
Abaninzi Baza Kusinda Xa Kufika Isiphelo—Nawe Ungasinda
IBhayibhile isichazela ukuba ukufika kwesiphelo kuthetha intshabalalo. Ithi: “Kuya kubakho imbandezelo enkulu ekungazange kubekho injengayo ukususela ekuqaleni kwehlabathi de kube ngoku, . . . Enyanisweni, ngaphandle kokuba loo mihla inqunyulwe, bekungayi kubakho nyama isindayo.” (Mateyu 24:21, 22) Kodwa uThixo usithembisa ukuba abantu abaninzi baza kusinda. Uthi: “Ihlabathi liyadlula . . . , kodwa lowo wenza ukuthanda kukaThixo uhleli ngonaphakade.”—1 Yohane 2:17.
Yintoni ofanele uyenze ukuba ufuna ukusinda xa kutshatyalaliswa eli hlabathi uze ‘uhlale ngonaphakade’? Ngaba ufanele uqokelele ukutya nempahla eninzi okanye wenze amanye amatiletile okuzisindisa? Hayi. Nantsi into iBhayibhile esibongoza ukuba siyenze: “Ekubeni ke zonke ezi zinto ziza kuchithakala, luhlobo luni lwabantu enifanele nibe lulo ngokuphathelele ihambo engcwele nezenzo zozinikelo lobuthixo, nihlale nibulindile yaye nibukhumbula ubukho bemini kaYehova.” (2 Petros 3:10-12) Xa isithi “zonke ezi zinto ziza kuchithakala” ibhekisela koorhulumente abalawulayo nakubantu abakhetha ulawulo loorhulumente kunolukaThixo. Ngoko kucacile ukuba, ukuqokelela izinto eziphathekayo akuyi kusisindisa ekutshabalaleni.
Ngoko ukuze sisinde simele sizinikele kuYehova uThixo size sifunde ngehambo nezenzo ezimkholisayo. (Zefaniya 2:3) Kunokuba silandele umndilili ongazihoyanga iziganeko ezibonisa ukuba isiphelo sikufuphi, simele ‘sihlale sibulindile yaye sibukhumbula ubukho bemini kaYehova.’ AmaNgqina kaYehova angakubonisa eBhayibhileni indlela onokusinda ngayo ngaloo mini.


text:
ISAHLUKO SESIBINI
“Wahamba NoThixo Oyinyaniso”
1, 2. Nguwuphi umsebenzi owawusenziwa nguNowa nentsapho yakhe, yaye babejongene naluphi ucelomngeni?
KHAWUBE nomfanekiso-ngqondweni kaNowa esolula umqolo wakhe kunye nezihlunu zakhe ezibuhlungu. Khawumbone ethe vu kwisiphunzi somthi ejonge loo mkhombe mkhulu njengoko ephumle emva kokusebenza nzima. Ivumba elibi letela linuka kuyo yonke indawo; isandi sezixhobo zokusebenza naso sivakala sivakele. Kwindawo ahleli kuyo, uNowa ubukele oonyana bakhe njengoko besebenza nzima kuloo bhazabhaza womkhombe. Sele kudlule amashumi eminyaka yena, umfazi wakhe, oonyana bakhe kunye nabafazi babo besebenza kulo mkhombe. Mninzi umsebenzi abasele bewenzile, kodwa ke kusekude phambili!
2 Abantu bendawo ahlala kuyo bacinga ukuba uNowa nentsapho yakhe bashiywe ziingqondo. Okukhona ubonakala lo mkhombe ukuba uza kuba njani, kokukhona abantu behleka balale ngomqolo xa besiva uNowa esithi kuza umkhukula oza kutshabalalisa wonke umhlaba. Le ntlekele athi uNowa iyeza ivakala iyintsomi emini! Abantu bacinga ukuba iphambene le ndoda eye yachitha ubomi bayo kunye nobentsapho yayo isakha lo mkhombe. Noko ke, kuThixo wakhe uYehova, uNowa akasosidenge.
3. UNowa wahamba noThixo ngayiphi indlela?
3 ILizwi likaThixo lithi: “UNowa wahamba noThixo oyinyaniso.” (Funda iGenesis 6:9.) Yayitheth’ ukuthini loo nto? Yayingathethi kuthi uThixo wayehamba emhlabeni okanye uNowa waya ezulwini. Kunoko, uNowa wamthanda uThixo waza wamthobela kangangokuba kwaba ngathi bahamba kunye okwabahlobo. Kumawakawaka eminyaka kamva, iBhayibhile yathi ngoNowa: “[Ngokholo lwakhe] waligwebela isohlwayo ihlabathi.” (Heb. 11:7) Yenzeka njani loo nto? Thina, sinokufunda ntoni kukholo lwakhe?
Indoda Engenakusoleka Kwihlabathi Elonakeleyo
4, 5. Kwenzeka njani ukuba izinto zonakale ngendlela eqatseleyo ngemihla kaNowa?
4 UNowa wakhulela kwihlabathi elalisiya lisonakala. Elo hlabathi lalisele lonakele nangemihla kakhokho wakhe uEnoki, enye indoda elilungisa eyahamba noThixo. UEnoki wayeprofetile esithi iyeza imini ababeza kugwetywa ngayo abantu abangendawo. Kodwa ke, ngemihla kaNowa obo bungendawo babuqatsele. Eneneni, kuYehova umhlaba wawonakele kuba wawuzaliswe lugonyamelo. (Gen. 5:22; 6:11; Yude 14, 15) Kwakonakele phi?
5 Kwehla intlekele phakathi kweengelosi zikaThixo. Kaloku enye yazo yayisele imvukele uYehova yaza yaba nguSathana uMtyholi, owangcolisa igama likaThixo waza walukuhla uAdam noEva ukuba bone. Ngemihla kaNowa, nezinye iingelosi zavukela ulawulo lukaYehova. Zashiya izikhundla zazo zasezulwini zaza zeza emhlabeni, apho zafika zazenza abantu zaza zatshata nabafazi abahle. Ezo njubaqa zeengelosi zabafaka umoya wezikhova abantu.—Gen. 6:1, 2; Yude 6, 7.
6. IiNefili zaziphembelela njani iimeko ehlabathini, ibe uYehova wagqiba ukuba makenze ntoni?
6 Ukulala kweengelosi kunye nabafazi kwabangela ukuba abo bafazi bazale iingxilimbela zoonyana ezazinamandla ngendlela egqith’ emgceni. IBhayibhile izibiza ngokuba ziiNefili, igama elithetha ukuthi “Abawisi”—okanye abo bawisa abanye. Ezi Nefili zazingoophuma silwe abaxhaphaza abantu, ibe zafaka isandla ekwenzeni ukuba umhlaba uzaliswe ngabantu abangenatarhu nabangamthobeliyo uThixo. Wayefanele uMdali ukujonga umhlaba aze abone ukuba “ububi bomntu bandile emhlabeni yaye zonke iingcamango zentliziyo yakhe zityekele ebubini ngalo lonke ixesha.” UYehova wagqiba kwelokuba abusiphule neengcambu bonke ububi obabusemhlabeni ngelo xesha, ingekapheli iminyaka eli-120.—Funda iGenesis 6:3-5.
7. UNowa nomfazi wakhe babejongene naluphi ucelomngeni ekukhuseleni oonyana babo kwiimpembelelo zaloo mihla?
7 Khawucinge indlela ekufanele ukuba kwakunzima ngayo ukukhulisa abantwana kwelo hlabathi! Kodwa ke uNowa wabakhulisa abakhe. Wafumana umfazi onengqondo. Emva kokuba uNowa eneminyaka engama-500 ezelwe, umfazi wakhe wamzalela oonyana abathathu—uShem, uHam noYafete. * UNowa nomkakhe kwafuneka baqeqeshe oonyana babo ukuze bangafani neenjubaqa ezazibangqongile. Amakhwenkwana adla ngokuwathanda ‘amadoda azizigantsontso’ okanye ‘amadoda adumileyo’—ngoko zazithandwa kakhulu iiNefili. UNowa nomfazi wakhe babengenakukwazi ukubavala iindlebe abantwana babo ukuze bangeva kwanto ibaliswa ngezo zigantsontso, kodwa ke babenokukwazi ukubafundisa inyaniso ngoYehova uThixo, obuthiye bonke ubungendawo. Kwakufuneka bafundise oonyana babo ukuba uYehova wayengabuthandi ubundlobongela nokusa okwakugquba emhlabeni ngelo xesha.—Gen. 6:6.
8. Abazali abazizilumko namhlanje banokuwuxelisa njani umzekelo kaNowa nomkakhe?
8 Abazali banamhlanje bayiqonda kakuhle imeko kaNowa nomfazi wakhe. Ihlabathi namhlanje lizaliswe bubundlobongela nokuqaqadeka kwezimilo. Izitrato zezixeko zizaliswe yimigulukudu. Obu bundlobongela nokuqaqadeka kusasazeke nakwizinto abonwatyiswa ngazo abantwana. Abazali abazizilumko benza konke abanokukwenza ukuze bakhusele abantwana babo ngokubafundisa ngoThixo woxolo uYehova, oza kulusiphula neengcambu ugonyamelo. (INdu. 11:5; 37:10, 11) Abantwana banako ukuba nesimilo nangona bephila kwihlabathi elonakeleyo! UNowa nomkakhe baphumelela. Oonyana babo bakhula benesimilo baza batshata nabafazi ababemxabisa uYehova uThixo.
“Zenzele Umkhombe”
9, 10. (a) Nguwuphi umyalelo ovela kuYehova owatshintsha ubomi bukaNowa? (b) Yintoni eyathethwa nguYehova kuNowa ngendlela nenjongo yokwakha umkhombe?
9 Kwafika imini apho ubomi bukaNowa batshintsha ngonaphakade. UYehova wathetha nalo mkhonzi wayemthanda waza wamxelela ukuba uza kulitshabalalisa elo hlabathi. UThixo wayalela uNowa esithi: “Zenzele umkhombe ngomthi onentlaka.”—Gen. 6:14.
10 Lo mkhombe wawungeyonqanawa njengoko abanye becinga. Wawungenalo iphini eziqhutywa ngalo izikhephe ezininzi, ungamilanga okwenqanawa. Wawungubhazabhaza nje webhokisi. UYehova waxelela uNowa indlela awayefanele awakhe ngayo, kuquka nendlela awayefanele awuqabe ngayo ngetela. Wachazela uNowa isizathu soko esithi: “Ndizisa unogumbe wamanzi . . . Yonke into esemhlabeni iya kubhubha.” Noko ke, uYehova waphinda wathi kuNowa: “Umele ungene emkhombeni, wena kunye noonyana bakho nomfazi wakho nabafazi boonyana bakho.” UNowa wayefanele afake ezithile kuzo zonke iintlobo zezilwanyana. Zezo zazisemkhombeni kuphela ezaziza kusinda xa kufika uMkhukula!—Gen. 6:17-20.
11, 12. Nguwuphi umsebenzi onzima awayejongene nawo uNowa, yaye wawenza njani?
11 Kwafuneka enze umsebenzi onzima uNowa. Lo mkhombe wawuza kuba mkhulu—ube ziimitha ezili-133 ubude, ube ngama-22 eemitha ububanzi uze ube zezili-13 ukuphakama. Wawumkhulu lee kunayo nayiphi na inqanawa eyenziwe ngomthi kwezakha zakho namhlanje. Ngaba uNowa wala ukusebenza, ekhalazela iingxaki zomsebenzi wakhe okanye atshintshe umkhombe kuba efuna kube lula ukuwenza? IBhayibhile iyaphendula: “Wenza ke uNowa njengako konke oko uThixo abemyalele kona. Wenza kanye njengoko.”—Gen. 6:22.
12 Lo msebenzi wawenza kangangeminyaka emalunga nama-40 ukuya kwengama-50. Kwakufuneka agawule imithi, ayirhuqe, ayisarhe, ayenze ibe yile nto ayifunayo aze ayibethelele. Umkhombe kwakufuneka ube nemigangatho emithathu, ube namacandelo kunye nomnyango ecaleni. Kuyabonakala ukuba wawuneefestile kunye nophahla olwalwenziwe ngendlela yokuba lukwazi ukutyekeza amanzi.—Gen. 6:14-16.
13. Yintoni emele ukuba yayinzima kuNowa ngaphezu kokwakha umkhombe, yaye abantu basabela njani?
13 Njengoko iminyaka yayihamba yaye nokwakhiwa komkhombe kuhambela phambili, ufanele ukuba wayevuya uNowa njengoko ebukele intsapho yakhe isebenza nzima! Kwakukho nomnye umsebenzi ekufanele ukuba wawunzima nangaphezu kokwakha umkhombe. IBhayibhile ithi uNowa ‘wayengumshumayeli wobulungisa.’ (Funda eyesi-2 kaPetros 2:5.) Ngoko waba nesibindi sokulumkisa abantu abangendawo ukuba baza kutshabalala. Bathini abantu xa besiva eso silumkiso? UYesu Kristu wathetha ngabantu bomhla kaNowa, esithi “abazange banikele ngqalelo.” Wathi babexakeke gqitha—besitya, besela yaye betshata—kangangokuba abazange bamphulaphule uNowa. (Mat. 24:37-39) Ngokuqinisekileyo abaninzi bamhleka yena nentsapho yakhe; kusenokwenzeka ukuba abanye babemsongela ngokumbetha. Mhlawumbi bazama nokugxobha umsebenzi wakhe.
14. Iintsapho zamaKristu namhlanje zinokufunda ntoni kuNowa nentsapho yakhe?
14 Sekunjalo, uNowa nentsapho yakhe abazange batyhafe. Ukwakha umkhombe kwaqhubeka kuyeyona nto iphambili kubomi babo nangona abantu bomhla wabo babecinga ukuba loo nto bubudenge nenkcitha-xesha. Neentsapho zamaKristu namhlanje zinokufunda lukhulu kuNowa nentsapho yakhe. Kaloku nathi siphila kwixesha iBhayibhile elibiza ngokuba ‘yimihla yokugqibela’ yale nkqubo yezinto. (2 Tim. 3:1) UYesu wathi abantu bomhla wethu babeza kufana twatse nabo babephila xa uNowa wayesakha umkhombe. AmaKristu afanele akhumbule oko kwenzeka kuNowa xa abantu bengenamdla kwiindaba ezilungileyo zoBukumkani bukaThixo, besihleka okanye besitshutshisa. Afanele aqonde ukuba bakho nabanye abantu abakha baphathwa ngolo hlobo.
“Ngena . . . Emkhombeni”
15. UNowa wafelwa ngoobani njengoko wayesondela kwiminyaka engama-600?
15 Kwaqengqeleka amashumi eminyaka umkhombe usakhiwa. Njengoko uNowa wayesondela kwiminyaka engama-600 ubudala, wafelwa ngabantu abathandayo. Kwaqala uyise uLameki. * Kwiminyaka emihlanu kamva kwalandela uyisemkhulu uMethusela, eneminyaka engama-969—oyena mntu waphila ixesha elide ekuthethwe ngaye eBhayibhileni. (Gen. 5:27) UMethusela noLameki babephile ngexesha elinye noAdam.
16, 17. (a) UNowa wafumana wuphi umyalelo xa wayeneminyaka engama-600? (b) Chaza umbono ongalibalekiyo owabonwa nguNowa nentsapho yakhe.
16 Xa wayeneminyaka engama-600, usolusapho uNowa wafumana umyalelo omtsha kuYehova uThixo: “Ngena, wena nayo yonke indlu yakho, emkhombeni.” Kwangaxeshanye, uThixo waxelela uNowa ukuba angenise zonke iintlobo zezilwanyana—ezihlambulukileyo zibe sixhenxe ukuze kubingelelwe ngazo, aze afake ngambini kuzo zonke ezinye.—Gen. 7:1-3.
17 Kumele ukuba lowo yayingumbono ongalibalekiyo. Khawube nomfanekiso-ngqondweni waloo mngcelele wezilwanyana—ezinye zihamba ngamanqina amane, ezinye zibhabha, ezinye zirhubuluza, ezinye zinyalasa, ezinye zithe chu—ezinye zizikhulu, ezinye zincinci, zonke nje iintlobo zezilwanyana onokucinga ngazo. Akuzange kufuneke uNowa ahl’ esenyuka, ebil’ esoma erhawula izilwanyana ezibalekayo, aziqhube okanye azicenge ukuba zingene emkhombeni. IBhayibhile ithi ‘zangena ngambini ukuza kuNowa ngaphakathi emkhombeni.’—Gen. 7:9.
18, 19. (a) Sinokuqiqa njani ngemibuzo ephakanyiswa ngabantu abazithandabuzayo izinto ezichazwe kwingxelo kaNowa? (b) Sibubona njani ubulumko bukaYehova kwindlela awakhetha ukuzisindisa ngayo izilwanyana?
18 Abanye basenokuyithandabuza loo nto besithi: ‘Inokwenzeka njani loo nto? Yayinokwenzeka njani into yokuba zonke izilwanyana zihlale kunye ngoxolo kwindawo encinci ngolo hlobo?’ Khawuyicinge ngolu hlobo le nto: Ngaba nyhani uMdali wezulu nomhlaba ebenokuxakwa kukulawula nokwenza mbuna izilwanyana? Khumbula, ezo zilwanyana zidalwe nguye. Kamva, wahlula uLwandle Olubomvu phakathi waza wamisa nelanga. Ngaba wayenokoyiswa kukufaka izilwanyana emkhombeni? Yayingenakwenzeka loo nto, ibe wazifaka nangoku!
19 Yinyaniso ukuba uThixo ngewayezisindise nangenye indlela izilwanyana. Noko ke, wakhetha ukuzisindisa ngendlela esikhumbuza ukuba ekuqaleni wayenike abantu umsebenzi wokunyamekela yonke into ephilayo emhlabeni. (Gen. 1:28) Abazali abaninzi namhlanje basebenzisa ibali likaNowa ukuze bafundise abantwana babo ukuba uYehova uyabathanda abantu kunye nezilwanyana azidalileyo.
20. UNowa nentsapho yakhe bamel’ ukuba babexakeke yintoni kwiveki ngaphambi koMkhukula?
20 UYehova waxelela uNowa ukuba uMkhukula wawuza kufika kwisithuba seveki. Kumele ukuba uNowa nentsapho yakhe babexakekile. Khawuthelekelele umsebenzi onzima wokuqinisekisa ukuba izilwanyana kunye nokutya kufakwa emkhombeni kuze kubekwe kwiindawo zako, kufakwe nempahla yentsapho. Umfazi kaNowa, okaShem, uHam noYafete kufanele ukuba babexakekile belungisa indawo yokuhlala kuloo mkhombe.
21, 22. (a) Kutheni ukungakhathali kwabantu bemihla kaNowa kungamele kusothuse? (b) Abamelwane bakaNowa nentsapho yakhe bayeka nini ukumgculela?
21 Kuthekani ngabantu bomhla wakhe? “Abazange banikele ngqalelo”—naxa kwakubonakala ngokucacileyo ukuba uYehova uyamsikelela uNowa nomsebenzi wakhe. Kufanele ukuba bazibona izilwanyana zilukrozo ukuya emkhombeni. Kodwa ke akufanele kusothuse ukungabi namdla kwabo. Nanamhlanje, abantu ababuhoyanga ubungqina obucacileyo bokuba siphila kwimihla yokugqibela. Kanye njengoko nompostile uPetros waprofetayo, abagculeli baye babagculela abo baphulaphula isilumkiso sikaThixo. (Funda eyesi-2 kaPetros 3:3-6.) NoNowa nentsapho yakhe bamel’ ukuba bahlekwa.
22 Abantu bamhleka de kwanini? IBhayibhile ithi emva kokuba uNowa nentsapho yakhe kunye nezilwanyana bengenile emkhombeni, “uYehova waluvala ucango emva kwakhe.” Ukuba abanye babo bantu babehleka babekufutshane nomkhombe, ngokuqinisekileyo amazinyo aba ziinyanda. Ukuba babengekho ecaleni komkhombe, ngokuqinisekileyo batsho esimantshiyane xa kwagaleleka izantyalantyala zemvula! Kaloku kwanetha izantyalantyala zemvula ezagubungela umhlaba wonke, kanye njengokuba wayetshilo uYehova.—Gen. 7:16-21.
23. (a) Sazi njani ukuba ukutshabalala kwabangendawo ngemihla kaNowa akuzange kumvuyise uYehova? (b) Kutheni simele sibe nokholo njengoNowa?
23 Ngaba uYehova wavuya xa ebona abo bantu bangendawo betshabalala? Hayi! (Hez. 33:11) Kaloku wayebanike ithuba lokuba batshintshe baze benze okuhle. Ngaba babenako ukuguquka? Ubomi bukaNowa bawuphendula lo mbuzo. Ngokuhamba noYehova nangokuthobela kwakhe uThixo kwinto yonke, uNowa wabonisa ukuba umntu wayenako ukusinda. Ngoko ke, ukholo lwakhe lwabagweba abantu bomhla wakhe; lwabubhenca ubungendawo beso sizukulwana. Ukholo lwakhe lwasindisa yena nentsapho yakhe. Ukuba uba nokholo njengoNowa, nawe uya kusinda uze usindise nabo ubathandayo. NjengoNowa, nawe unako ukuhamba noYehova uThixo uze umenze uMhlobo wakho. Kwaye obo buhlobo bunokuhlala buhleli!
^ isiqe. 7 Ngaloo mihla, abantu babephila ixesha elide kakhulu kunelo siliphilayo namhlanje. Kunokwenzeka ukuba loo nto yayibangelwa kukuba babengekho kude nemfezeko abaphulukana nayo uAdam noEva.
^ isiqe. 15 ULameki wamthiya igama elithi Nowa unyana wakhe—elithetha “Ukuphumla” okanye “Intuthuzelo”—yaye wayeprofetile esithi uNowa uza kulandela igama lakhe ngokukhokela abantu ukuze baphumle ekusebenzeni nzima kumhlaba oqalekisiweyo. (Gen. 5:28, 29) ULameki wafa ngaphambi kokuba eso siprofeto sizaliseke. Unina, abantakwabo noodadewabo kusenokwenzeka ukuba bafa ngoNogumbe.


text:
OKTOBHA 30, 2015
ERASHIYA
Amagqabaza Ngetyala Lokwaphul’ Umthetho KwamaNgqina KaYehova ETaganrog, ERashiya
Esi sityholo sokwaphula umthetho ngamaNgqina kaYehova eTaganrog sesinye sezenzo zokuchasa unqulo ezandayo eRashiya. Ijaji ephethe eli tyala iza kuwisa isigwebo kungekudala. Ngaba iRashiya iza kuvalela abemi bayo ngenxa nje yokuthetha ngentlonelo ngeenkolelo zabo? Kumagqabaza evidiyo kaMnu. uGajus Glockentin, isithethi soMbutho WamaNgqina KaYehova eYurophu, ucela kuhlonelwe ubulungisa nenkululeko yonqulo.


text:
Ngaba Ukuqonda Kakuhle Ukubekw’ Esweni NguYehova?
“Amehlo kaYehova akuzo zonke iindawo, ahlala ekhangele ababi nabalungileyo.”—IMIZE. 15:3.
1, 2. Ukusibek’ esweni kukaYehova kwahluke njani kwiikhamera ezisetyenziswa ngabasemagunyeni?
KUMAZWE amaninzi, abasemagunyeni baye bafakela iikhamera ukuze babone iimoto ezihamba endleleni kunye neengozi. Xa kunokubakho imoto etshayisa umntu ohamba endleleni ize ibaleke, ezi khamera zinokuba luncedo ekubanjweni komqhubi wayo. Ukufakelwa kwezi khamera kuyo yonke indawo kwenza kube nzima ngabantu ukuphepha imiphumo yezenzo zabo.
2 Noko ke, ngaba ukusetyenziswa kwezi khamera kumele kusikhumbuze indlela uBawo wethu osithandayo, uYehova, aqhubana ngayo nathi? IBhayibhile iyatsho ukuba amehlo akhe “akuzo zonke iindawo.” (IMize. 15:3) Kodwa ngaba oku kuthetha ukuba usoloko esigade kuyo yonke into esiyenzayo? Ngaba uThixo usibek’ esweni kuba nje efuna ukusinyanzela ukuba sithobele imithetho yakhe, aze asohlwaye xa singayithobeli? (Yer. 16:17; Heb. 4:13) Akunjalo! UYehova usibek’ esweni kuba esithanda yaye efuna siphumelele.—1 Pet. 3:12.
3. Siza kuthetha ngaziphi iindlela ezintlanu uThixo asibonisa ngazo ukuba uyasithanda?
3 Yintoni eza kusinceda siqonde ukuba uThixo usibek’ esweni kuba esithanda? Makhe sibone ukuba ukwenza njani oku. Ukwenza (1) ngokusilumkisa xa siqalisa ukuba notyekelo olubi, (2) ngokusilungisa xa sisenza impazamo, (3) ngokusikhokela esebenzisa imigaqo ekwiLizwi lakhe, (4) ngokusinceda xa sijamelene neengxaki, (5) nangokusivuza xa ebona sisenza okuhle.
UTHIXO UYASILUMKISA
4. Yayiyintoni injongo kaYehova yokulumkisa uKayin ngesono ‘esasibuthume ngasesangweni’?
4 Okokuqala, makhe sibone indlela uThixo asilumkisa ngayo xa siqalisa ukuba notyekelo olubi. (1 Kron. 28:9) Ukuze siyiqonde kakuhle le ndlela kaThixo yokusibek’ esweni, makhe sicinge ngendlela awaqhubana ngayo noKayin, ‘owavutha kakhulu ngumsindo’ xa umbingelelo wakhe ungazange wamkelwe nguThixo. (Funda iGenesis 4:3-7.) UYehova wabongoza uKayin ukuba ‘aguquke aze enze okulungileyo.’ Wamlumkisa esithi xa engaguquki, kwakukho isono ‘esibuthumileyo ngasesangweni.’ UThixo wambuza: “Ngaba wena uya kusongamela na?” Wayefuna uKayin aphulaphule isilumkiso aze ‘aphakanyiswe.’ Ukuphulaphula isilumkiso kwakuya kumnceda abe nolwalamano oluhle noThixo.
5. UYehova usilumkisa njani?
5 Kuthekani ngathi namhlanje? Amehlo kaYehova agqobhoza aye kutsho kwiintliziyo zethu; asinakumfihlela iingcinga neminqweno esinayo. UBawo wethu osithandayo ufuna sihambe endleleni yobulungisa; sekunjalo, akasinyanzeli ukuba sitshintshe iindlela zethu. Esebenzisa iLizwi lakhe, iBhayibhile, uyasilumkisa xa sihamba ngendlela etenxileyo. Njani? Xa sifunda iBhayibhile yonke imihla, siye sifumane iivesi ezisinceda silwe notyekelo lokwenza isono. Ukongezelela, iincwadi zethu ezisekelwe eBhayibhileni zinokusinceda sikwazi ukucombulula ingxaki esinayo. Kwiintlanganiso zebandla, sonke siye sifumane iziluleko ezifika ngexesha elifanelekileyo!
6, 7. (a) Kutheni sinokuthi iincwadi ezibhalelwe izigidi zabantu zibonisa ukuba uThixo uthanda ngamnye wethu? (b) Yintoni omele uyenze ukuze izilumkiso zikuncede?
6 Zonke ezi zilumkiso zibubungqina bokuba uYehova uthanda yaye ubeke esweni ngamnye wethu. Ewe kona, iBhayibhile inamakhulu eminyaka ikhona, iincwadi ezibhalwa yintlangano kaThixo zibhalelwe izigidi zabantu, ibe neziluleko esizifumana kwiintlanganiso zibhekiswe kwibandla lonke. Sekunjalo, kuzo zonke ezi meko, uYehova unceda wena uqonde iLizwi lakhe ukuze ulwe notyekelo lwakho. Ngoko ke sinokutsho ukuba oku bubungqina bokuba uYehova uyakuthanda.
7 Ukuze izilumkiso zikaThixo zisincede, simele siqale sazi ukuba usixhalabele. Emva koko, simele siliphulaphule iLizwi lakhe, size sizimisele ukukhupha naziphi na iingcinga angazifuniyo uThixo. (Funda uIsaya 55:6, 7) Ukuba siyaziphulaphula izilumkiso esizifumanayo, siya kuyiphepha imiphumo ebuhlungu. Kodwa kuthekani ukuba siyanikezela kwiingcinga ezimbi? UBawo wethu osithandayo unokusinceda njani?
UBAWO WETHU OSIKHATHALELEYO UYASILUNGISA
8, 9. Iziluleko esizifumana kuYehova esebenzisa abakhonzi bakhe zibonisa njani ukuba usikhathalele? Zekelisa.
8 Enye indlela esinokubona ngayo ukuba uYehova usikhathalele kuxa esilungisa. (Funda amaHebhere 12:5, 6.) Ewe kona, akumnandanga ukululekwa okanye ukuqeqeshwa. (Heb. 12:11) Kodwa masikhe sizibeke ezihlangwini zalo mntu usilulekayo. Umel’ ukuba uyabona ukuba into esiyenzayo inokubeka ulwalamano lwethu noYehova uThixo engozini, usixhalabele yaye ukulungele ukuzipha ixesha nokwenza umgudu ukusibonisa indlela esinokumkholisa ngayo uThixo esebenzisa iBhayibhile. Unokuyicinga ke indlela asixhalabele ngayo uYehova, lowo sisuka kuye esi siluleko.
9 Makhe sibone umzekelo wendlela ukululekwa ngumntu okusibonisa ngayo ukuba uThixo usixhalabele. Omnye umzalwana wayebukela iphonografi ngaphambi kokuba angene enyanisweni, kodwa wakwazi ukulwa naloo mkhwa. Noko ke, iingcinga zalo mkhwa zazisamthe mbende. Xa wathenga iselfowuni entsha, umnqweno wokubukela iphonografi wavuseleleka. (Yak. 1:14, 15) Wasebenzisa le fowuni ukungena kwi-Intanethi ukuze abukele la manyala. Ngenye imini, xa wayeshumayela ngefowuni, waboleka omnye umdala ifowuni yakhe ukuze akhangele iinombolo zabantu. Wathi lo mdala esayisebenzisa le fowuni, kwasuka kwavela iiwebhsayithi zephonografi. Oku kwaba yintsikelelo kulo mzalwana unalo mkhwa mbi. Walulekwa, wasamkela eso siluleko, waza ekugqibeleni wawuyeka lo mkhwa wakhe. Isivuyisa ngokwenene into yokuba, uBawo wethu osikhathaleleyo ebona nezono zethu ezifihlakeleyo aze asilungise singekayi kude!
KUYASINCEDA UKUPHILA NGEMIGAQO YEBHAYIBHILE
10, 11. (a) Sinokuwafuna njani amacebiso kuThixo? (b) Enye intsapho yancedwa njani kukulandela amacebiso avela kuYehova?
10 Umdumisi wathi kuYehova: “Uya kundikhokela ngecebo lakho.” (INdu. 73:24) Nanini na sifuna icebiso kwinto ethile, ‘sinokumgqala’ uYehova ngokulikhangela kwiLizwi lakhe. Ukuphila ngemigaqo yeBhayibhile akupheleli nje ekusincedeni sisondele kuThixo, kodwa kusinceda nakwiingxaki zemihla ngemihla.—IMize. 3:6.
11 Omnye umzekelo osinceda sibone indlela uYehova asikhokela ngayo ngamava omzalwana owayeqeshe ifama kwingingqi yaseMasbate kwiiPhilippines. Yena nomfazi wakhe bangoovulindlela abathe ngxi ngoxa bekhulisa intsapho enkulu. Ngenye imini, bothuka bakufumana ileta kumntu abaqeshe kuye ethi mabaphume baphele. Kwakutheni? Babetyholwe ngokunganyaniseki. Nakuba lo mzalwana wayexhalabele intsapho yakhe ezibuza ukuba baza kuhlala phi, wathi: “UYehova uza kusinceda. Uhlala esinyamekela.” Elo themba lakhe lalingelolize. Kwiintsuku ezimbalwa emva koko, le ntsapho yavuya isakuva ukuba ayisagxothwa. Kwakwenzeke ntoni? Umnini fama wabona ukuba le ntsapho iphila ngemigaqo yeBhayibhile ibe isamhlonela nakuba ityholiwe. Oku kwamchukumisa kangangokuba wada wayinika umhlaba ongakumbi. (Funda eyoku-1 kaPetros 2:12.) UYehova uyasinceda esebenzisa iLizwi lakhe ukuze sikwazi ukumelana neengxaki zobomi.
UMHLOBO OSINCEDA SINYAMEZELE
12, 13. Ziziphi iimeko ezinokwenza uthandabuze ukuba uThixo uyakubona ukubandezeleka kwakho?
12 Maxa wambi kukhe kubekho iingxaki ezibonakala zingenasicombululo. Sisenokuba nesigulo esinganyangekiyo, sichaswe zizalamane okanye sitshutshiswe. Enye yezinto ekunzima ukuzinyamezela kuxa kukho umntu oxabene naye ebandleni.
13 Kusenokwenzeka ukuba ukhathazwe yinto ethethwe ngomnye umntu. Usenokude uthi: ‘Into enje ibingamelanga kwenzeka kwintlangano kaThixo!’ Sekunjalo, lo mzalwana ufumana amalungelo angakumbi ebandleni ibe uyathandwa ngabanye abazalwana noodade. Unokuzibuza: ‘Yenzeka njani le nto? UYehova akayiboni bethu? Uza kuthula nje ayibukele?’—INdu. 13:1, 2; Hab. 1:2, 3.
14. Sisiphi esinye sezizathu ezinokwenza uYehova angangeneleli xa kukho umzalwana osilulekayo?
14 UYehova usenokungangeneleli, kuba enezizathu ezivakalayo. Ngokomzekelo, sisenokululekwa ngomnye umntu ize loo nto isikhathaze, kuba sisithi akukho nto siyenzileyo. Kodwa uThixo usenokuba akaboni ngaloo ndlela. Kusenokwenzeka ukuba eso siluleko besisifanele. Kwibali lobomi bakhe, uMzalwana uKarl Klein, owayelilungu leQumrhu Elilawulayo, ubalisa ngesihlandlo awafumana isiluleko esingqalileyo kuMzalwana uJ. F. Rutherford. Kamva, uMzalwana uRutherford wabulisa uMzalwana uKlein ngobubele wathi: “Molo, Karl!” Noko ke, esaqunjiswe sesaa siluleko, uMzalwana uKlein waphendula ngoMolo obandayo. Ebona ukuba uMzalwana uKlein uqumbile, uMzalwana uRutherford wathi kuye: “Lumka. USathana usemva kwakho.” Kamva, uMzalwana uKlein wabhala wathi: “Xa siqumbela umzalwana, ngakumbi xa simqumbela kuba ethethe into anegunya lokuyithetha, siba sesichengeni sokuba zizisulu zikaMtyholi.” *
15. Yintoni enokukunceda ungaphelelwa ngumonde xa ulinde ukuba uYehova akuncede ukwazi ukunyamezela ingxaki ethile?
15 Sekunjalo, sinokuphelelwa ngumonde xa sibona ngathi ingxaki ethile ayipheli. Singakwazi njani ukunyamezela? Masithi uhamba ngemoto kwindlela ephithizelayo uze ubambezeleke. Akwazi ukuba uza kulinda ixesha elingakanani. Ukuba uyakruquka uze uzame ukuhamba ngenye indlela, usenokulahleka uze ugqibele sele uthatha ixesha elide ngakumbi kunokuba bekuya kuba njalo ukuba ubuye walinda ngomonde. Ngendlela efanayo, ukuba unamathela kwiindlela ezichazwe kwiLizwi likaThixo, ekugqibeleni uya kuphumelela.
16. Yintoni enye enokwenza uYehova angakhawulezi asincede xa sisengxakini?
16 UYehova usenokungakhawulezi asincede xa sisengxakini kuba efuna ukusiqeqesha. (Funda eyoku-1 kaPetros 5:6-10.) Oku akuthethi kuthi iingxaki zibangelwa nguye. (Yak. 1:13) Iingxaki ezininzi esinazo zibangelwa ‘lutshaba lwethu, uMtyholi.’ Ukanti, uThixo unokusebenzisa izinto ezibuhlungu ezisehlelayo zisincede ukomeleza ulwalamano lwethu naye. Uyayibona intlungu esikuyo, yaye ngenxa yokuba ‘esikhathalele,’ uyaqinisekisa ukuba oko kubandezeleka iba yinto nje ‘yokwethutyana.’ Ngaba uye uyiqonde into yokuba uYehova ukubek’ esweni xa usezilingweni, utsho ube nentembelo yokuba uya kukwenzela indlela yokuphuma?—2 Kor. 4:7-9.
UMVUZO OVELA KUYEHOVA
17. UYehova ukhangela abantu abanjani, ibe kutheni?
17 UThixo usibeka esweni kuba efuna ukubona abo bamthanda ngokwenene. Esebenzisa umprofeti uHanani, uYehova wathi kuKumkani uAsa: “Ngokubhekisele kuYehova, amehlo akhe asingasinga emhlabeni wonke ukuba ababonise amandla abo bantliziyo ziphelele kuye.” (2 Kron. 16:9) Nakuba uThixo engazange afumane ntliziyo ipheleleyo kuAsa, uya ‘kukubonisa amandla’ ukuba uqhubeka usenza okulungileyo.
18. Yintoni omele uyikhumbule ngoYehova xa uvakalelwa ukuba akukho mntu uzihoyileyo izinto ezintle ozenzayo? (Jonga umfanekiso osekuqaleni.)
18 UThixo ufuna ‘sifune okulungileyo, sithande okulungileyo size senze okulungileyo’ ukuze ‘asibabale.’ (Amosi 5:14, 15; 1 Pet. 3:11, 12) UYehova uyawabona amalungisa aze awasikelele. (INdu. 34:15) Ngokomzekelo, cinga ngabazalisikazi uShifra noPuwa ababengamaHebhere. Xa amaSirayeli ayengamakhoboka eYiputa, aba bafazi babini babesoyika uThixo ngaphezu koFaro, owayebayalele ukuba babulale zonke iintsana zamaHebhere ezingamakhwenkwe. Kuyabonakala ukuba ukoyika kwabo uThixo kwabenza bazisindisa ezo ntsana. UYehova wazibona izenzo zabo, waza wabasikelela ngokubanika ezabo iintsapho. (Eks. 1:15-17, 20, 21) Maxa wambi, sisenokucinga ukuba akukho mntu uzihoyileyo izinto ezintle esizenzayo, kodwa uYehova uzibona zonke, ibe uya kusivuza ngazo.—Mat. 6:4, 6; 1 Tim. 5:25; Heb. 6:10.
19. Omnye udade wafumanisa njani ukuba imigudu esiyenzayo ayilolize emehlweni kaYehova?
19 Omnye udade ohlala eOstriya wafumanisa ukuba imigudu yakhe ayilolize emehlweni kaThixo. Ekubeni eyinzalelwane yaseHungary, wanikwa iadresi yomntu othetha isiHungary entsimini. Wakhawuleza waya, kodwa wafika kungekho mntu. Wayequq’ ebuyelela kulo mzi, maxa wambi afike kuvakala ngathi ukhona umntu okhoyo, kodwa kungavulwa. Wayeshiya iincwadi, iileta neenombolo zakhe zefowuni. Emva kokuchitha unyaka onesiqingatha equq’ ebuyelela apho, wada wavulelwa! Wabuliswa linenekazi elinobubele, elathi: “Ngena. Ndizifunde zonke iincwadi neeleta zakho yaye bendikulindile.” Eli nenekazi lalinyangelwa umhlaza, labe lingenamdla wakudibana nabantu. Lavuma ukufundiswa iBhayibhile. UThixo wayivuza imigudu yalo dade!
20. Uvakalelwa njani ngokubekw’ esweni nguYehova?
20 UYehova ubona yonke into oyenzayo, yaye uya kukuvuza ekugqibeleni. Oku akumele kukwenze uvakalelwe ngathi ubusoloko ulandelwa ziikhamera ezifuna ukubona zonke iimpazamo ozenzayo. Kunoko, umele uzive usondele ngakumbi kuThixo onenkathalo nokuxhalabeleyo!
^ isiqe. 14 Ibali lobomi likaMzalwana uKlein lipapashwe kwiMboniselo yesiNgesi kaOktobha 1, 1984.


text:
Chapter 32
1 Bekani indlebe, mazulu, ndithethe; Live ihlabathi amazwi omlomo wam;
2 Ichaphaze njengemvula imfundiso yam, Ihle njengombethe intetho yam, Njengomkhumezelo phezu kohlaza, Njengamathontsi phezu kotyani.
3 Ngokuba ndiya kuvakalisa igama likaYehova: Mnikeni ubukhulu uThixo wethu!
4 NguLiwa; ugqibele umsebenzi wakhe, Ngokuba zonke iindlela zakhe zisesikweni; NguThixo wentembeko, tu ubugqwetha; Lilungisa, uthe tye yena.
5 Isizukulwana esijibilizayo, esibhijeleneyo, Sizonakalisile kuye—singenyana bakhe, sisiphako sabo.
6 Nenjenje na ukumphatha uYehova? Bantundini banobudenge, bangenabulumko, Akanguye na uyihlo okudalileyo, Okwenzileyo, okusekileyo?
7 Khumbula iimini zasephakadeni, Qonda iminyaka yezizukulwana ngezizukulwana. Buza kooyihlo, bakubalisele, Kumadoda amakhulu akowenu, akuxelele.
8 Ekuzabeleni kOsenyangweni iintlanga ilifa, Ekubahlulahluleni kwakhe oonyana baka-Adam, Wayimisa imida yezizwe Ngokwenani loonyana bakaSirayeli.
9 Kuba isabelo sikaYehova ngabantu bakhe, UYakobi licandelo lelifa lakhe.
10 Wamfumana ezweni eliyintlango, Enyanyeni, enkangala ebhombolozayo; Wamwola, wamondla, Wamlondoloza njengokhozo lweliso lakhe.
11 Njengokhozi lususela, Lundanda phezu kwamathole alo, Wawolula amaphiko akhe, wamthabatha, Wamthwala ngamaphiko akhe.
12 Wamkhokela uYehova yedwa, Engenathixo wolunye uhlanga naye.
13 Wamkhwelisa emimangweni yehlabathi; Wadla ke iziveliso zamasimi; Wammunyisa ubusi engxondorheni, Neoli eweni leqhwitha;
14 Amasi eenkomo, nobisi lwempahla emfutshane, Kunye namanqatha eemvana; Neenkunzi zezimvu, amatakane aseBhashan, neebhokhwe, Kunye namanqatha ezintso zengqolowa; Negazi lediliya walisela, liyiwayini enegwebu.
15 Watyeba ke uYeshurun, wakhaba; Watyeba wena, wanesibili, wathi fithi; Wamlahla uThixo owamenzayo, Walenza isidenge iLiwa lokusindiswa kwakhe.
16 Bamkhweletisa ngoothixo basemzini, Bamqumbisa ngamasikizi.
17 Babingelela kwiidemon ezingeThixo, Koothixo abangabaziyo, Kwabatsha abasandula ukufika, Ababengabahlonele ooyihlo.
18 ILiwa elakuzalayo walihilizela, Wamlibala uThixo owaba nenimba ngawe.
19 Wabona uYehova, wabalahla, Ngokuqunjiswa ngoonyana bakhe neentombi zakhe.
20 Wathi, Ndiya kubusithelisa ubuso bam kubo, Ndibone ukuba koba yintoni na ukuphela kwabo; Ngokuba basisizukulwana sempenduka, Ngoonyana abangenantembeko.
21 Bona bandikhweletisa ngongeThixo, Bandiqumbisa ngamampunge abo. Nam ndiya kubakhweletisa ngabangebantu, Ndibaqumbise ngohlanga olunobudenge.
22 Ngokuba kuphenjwe umlilo emathatheni am; Utsha ude use kwelingaphantsi labafileyo, Ulidle ihlabathi neendyebo zalo, Uvuthise iziseko zeentaba.
23 Ndiya kufumba ububi phezu kwabo, lintolo zam ndiziphelelisele kubo;
24 Omakhanywa kukulamba, omadliwa kukurhala, Nembubhiso ekrakra. Ndiya kubathumela izinyo lamarhamncwa, Nobuhlungu bezinambuzane zothuli.
25 Ngaphandle kophanga ikrele, Ezingontsini kuphange izothuso, Kufane indodana nentombi, Kufane owanyayo nengwevu.
26 Ngendiba ndithi, Ndiya kubaphephetha, Ndisiphelise isikhumbuzo sabo ebantwini;
27 Koko ndinxungupheleyo kukuqunjiswa lutshaba, Hleze ababandezeli babo bangaqondi; Hleze bathi, Kuphakame isandla sethu; Akwenziwe nguYehova oku konke.
28 Ngokuba luhlanga oluphelelwe ngamacebo, Tu ingqondo kubo.
29 Akwaba babelumkile; ngebekuqiqa oku, Basiqonde isiphelo sabo.
30 Yo! Ebengayi kuthi na emnye kubo asukele iwaka, Bebabini bagxothe amawaka alishumi, Ukuba belingathengisanga ngabo iLiwa labo, Wabanikela uYehova?
31 Kuba alinjengeLiwa lethu iliwa lazo, lintshaba zethu zingabagwebi boko.
32 Kuba umdiliya wabo ngowomdiliya waseSodom, Ngowamasimi aseGomora. Iidiliya zabo ziidiliya ezinobuhlungu, Izihloko zazo zinobukrakra.
33 Bubuhlungu benyushu iwayini yabo, Yinyongo enobujorha yamaphimpi.
34 Oku akubekwe kum na, Kwavingcelwa koovimba bam?
35 Yeyam impindezelo nembuyekezo Ngexesha lokutyibilika konyawo lwabo; Ngokuba usondele umhla wokusindeka kwabo, Kuyakhawuleza abakumiselweyo.
36 Ngokuba uya kugweba phakathi kwabantu bakhe uYehova, Azohlwaye ngenxa yabakhonzi bakhe, Xa abonayo ukuba ethile amandla, Uphelile ovalelweyo novulelweyo.
37 Wothi ke, Baphi na kaloku oothixo babo, Iliwa ababezimela ngalo:
38 Ababesidla amanqatha emibingelelo yabo, Ababesela iwayini yeminikelo yabo ethululwayo? Mabasuke banincede, Kubekho isithe phezu kwenu.
39 Bonani ngoku, ukuba mna ndinguye; Tu thixo unam. Ndiyabulala, ndidlise ubomi; Ndiyaphalusa, ndiphilise mna; Tu uhlangulayo esandleni sam.
40 Ngokuba ndisiphakamisela emazulwini isandla sam; Ndithi, Ndihleli nje mna ngonaphakade,
41 Ukuba ndithe ndalilola ikrele lam elingumbane, Sabambelela elugwebeni isandla sam, Ndoyibuyisela impindezelo kubabandezeli bam, Ndibuyekeze kubathiyi bam.
42 Ndozinxilisa iintolo zam ngegazi, Ikrele lam liyidle inyama Ngegazi labahlatyiweyo nabathinjiweyo, Ngentloko enesihlwitha yotshaba.
43 Memelelani, zintlanga, ngenxa yaba ntu bakhe, Ngokuba eliphindezelela igazi laba khonzi bakhe, Abuyisele impindezelo kubabande zeli bakhe, Awucamagushele ke umhlaba wakhe nabantu bakhe.
44 Weza ke uMoses, wawathetha onke amazwi ale ngoma ezindlebeni zabantu, yena noYoshuwa unyana kaNun.
45 Wagqiba uMoses ukuwathetha onke la mazwi kumaSirayeli onke,
46 wathi kuwo, Wabekeleni iintliziyo zenu onke amazwi endiwangqinayo kuni namhla, eniya kuwamisela koonyana benu, ukuba bagcine ukuwenza onke amazwi alo myalelo.
47 Ngokuba asilizwi lilambathayo kuni eli, kuba bubomi benu; ngeli lizwi niya kuyolula imihla kuloo mhlaba niyiwelayo iYordan nisiya kuwuhlutha.
48 Wathetha uYehova kuMoses kwangaloo mini, esithi,
49 Nyuka uye kule ntaba yaseAbharim, entabeni yeNebho, esezweni lakwaMowabhi, elikhangelene neYeriko, ukhangele ilizwe lakwaKanan, endilinika oonyana bakaSirayeli ukuba libe lelabo;
50 ufele entabeni oyinyukayo, uhlanganiselwe kubantu bakowenu, njengokuba wafayo umkhuluwa wakho uAron entabeni yeHore, wahlanganiselwa kubantu bakowabo;
51 ngenxa yokuba namenezayo kum phakathi koonyana bakaSirayeli emanzini aseMeribha yaseKadeshe, entlango yeTsin, ngenxa yokuba ningandingcwalisanga phakathi koonyana bakaSirayeli.
52 Ngokuba wolibona ilizwe liphambili, kodwa ungangeni kulo ilizwe endilinika oonyana bakaSirayeli.


text:
Chapter 5
1 Zeza zonke izizwe zakwaSirayeli kuDavide eHebron, zatsho ukuthi, Uyabona, silithambo lakho nenyama yakho.
2 Kwangaphambili, oko uSawule ebengukumkani kuthi, ibinguwe obesakuphuma ungena namaSirayeli. UYehova wathi kuwe, Wena uya kubalusa abantu bam amaSirayeli, wena uya kuba yinganga yamaSirayeli.
3 Aya ke onke amadoda amakhulu akwaSirayeli kukumkani eHebron. Wenza umnqophiso nawo ukumkani uDavide eHebron phambi koYehova; amthambisa uDavide ukuba abe ngukumkani wamaSirayeli.
4 UDavide ubeminyaka imashumi mathathu ezelwe, ukwenziwa kwakhe ukumkani; waba neminyaka emashumi mane engukumkani.
5 Waba ngukumkani wakwaYuda eHebron iminyaka esixhenxe neenyanga ezintandathu; eYerusalem waba ngukumkani iminyaka emashumi mathathu anamithathu kumaSirayeli onke namaYuda.
6 Ukumkani waya namadoda akwakhe eYerusalem kumaYebhusi. Abemi belo zwe bathi kuDavide, Akusayi kungena apha; kuba iimfama neziqhwala zokugxotha. Batsho beba uDavide akasayi kungena apho.
7 UDavide wayithimba imboniselo yeZiyon: ngumzi kaDavide ke lowo.
8 Wathi uDavide ngaloo mini, Bonke abaxabela amaYebhusi, mabaziwise engxangxasini iziqhwala kwaneemfama ezithiyekileyo emphefumlweni kaDavide. Ngenxa yoko bathi, Iimfama neziqhwala aziyi kungena endlwini.
9 UDavide wahlala emboniselweni, wayibiza ngokuthi ngumzi kaDavide. UDavide wakha ngeenxa zonke, wathabathela eMilo wesa phakathi.
10 Waya uDavide eba mkhulu ngokuba mkhulu, uYehova uThixo wemikhosi waba naye.
11 Ke kaloku uHiram, ukumkani waseTire, wathumela abathunywa kuDavide, nemisedare, neengcibi zemithi, neengcibi zamatye eendonga; zamakhela uDavide indlu.
12 Wazi uDavide ukuba uYehova umqinisile wangukumkani; ukuba ubuphakamisile ubukumkani bakhe ngenxa yabantu bakhe amaSirayeli.
13 UDavide wabuya wazeka abafazi namashweshwe eYerusalem, emveni kokusuka kwakhe eHebron; wabuya wazalelwa oonyana neentombi uDavide.
14 Ngawo la amagama abo wabazalelwayo eYerusalem: nguShamuwa, noShobhabhi, noNatan, noSolomon,
15 noIbhehare, noElishuwa, noNefege, noYafiya,
16 noElishama, noEliyada, noElifelete.
17 Ke kaloku eva amaFilisti ukuba bamthambisile uDavide, waba ngukumkani kumaSirayeli: enyuka ke onke amaFilisti aya kumfuna uDavide. Weva uDavide, wehla waya emboniselweni.
18 AmaFilisti abezile, athi dwe entilini yamaRafa.
19 Wabuza uDavide kuYehova, wathi, Ndinyuke na, ndiye kumaFilisti? Wowanikela na esandleni sam? Wathi uYehova kuDavide, Nyuka; ngokuba ndiwanikele mpela amaFilisti esandleni sakho.
20 UDavide weza eBhahali-peratsim; uDavide wawaxabela khona, wathi, UYehova uzityhobozele iintshaba zam phambi kwam, njengokutyhoboza kwamanzi; ngenxa yoko wathi igama laloo ndawo yiBhahali-peratsim.
21 Azishiya izithixo zawo; bazithabatha uDavide namadoda akhe.
22 Abuya aphinda enyuka amaFilisti, athi dwe entilini yamaRafa.
23 Wabuza uDavide kuYehova, wathi yena, Uze ungenyuki; jikela emva kwawo, ufike kuwo malunga nemithi yemibhaka.
24 Kothi, ekuveni kwakho isandi sokuhamba emantloko emithi yemibhaka, wandule ungxamise; ngokuba woba uphumile phambi kwakho uYehova ngelaxesha, ukuba ayixabele impi yamaFilisti.
25 Wenjenjalo uDavide, njengoko uYehova abemwisele umthetho ngako; wawaxabela amaFilisti, wathabathela eGebha wada waya eGezere.


text:
Vice
- Kanjalo musani ukunxila yiwayini, ekukhoyo kuloo nto ukuzibhubhisa; manizaliswe nguMoya; - Ephesians 5:18
- Kuba kubhaliwe kwathiwa, Ndihleli nje mna, itsho iNkosi, aya kugoba kum onke amadolo, Zidumise uThixo zonke iilwimi.Ngoko ke elowo kuthi uya kuziphendulela kuThixo.- Romans 14:11, 12
- Ndiyanivuselela ngoko, bazalwana, ngeemfefe zikaThixo, ukuba niyinikele imizimba yenu ibe lidini eliphilileyo, elingcwele, elikholekileyo kuThixo: inkonzo yenu ke leyo yasengqondweni.Kanjalo ningamilisi okweli phakade; manibe kumila kumbi ngokuhlaziyeka kwengqiqo yenu, ukuze nikucikide into okuyiyo ukuthanda kukaThixo okulungileyo, okukholekileyo, okuzalisekileyo. - Romans 12:1, 2
- Anazi na, ukuba abangemalungisa abayi kubudla ilifa ubukumkani bukaThixo? Musani ukulahlekiswa; abenza umbulo, nabakhonzi bezithixo, nabakrexezi, nezifebe, namadoda alalanayo,namasela, namabawa, namanxila, nabatshabhisi, nabaphangi, abayi kubudla ilifa ubukumkani bukaThixo.Naye ninjalo ke inxenye yenu; kuloko nahlanjululwayo, kuloko nangcwaliswayo, kuloko nagwetyelwayo egameni leNkosi uYesu, nangoMoya kaThixo wethu. - 1 Corinthians 6:9-11
- Zonke izinto zivumelekile kum, noko azindilungele zonke. Zonke izinto zivumelekile kum, noko asindim oya kubekwa phantsi kwagunya lelayiphi; - 1 Corinthians 6:12
- Ngokunjalo nani zibaleleni ekuthini, ningabafileyo okunene kwisono; kodwa ningabadla ubomi kuThixo, nikuKristu Yesu, iNkosi yethu.Ngoko isono masingalawuli emzimbeni wenu onokufa, ukuze nisilulamele ngokwenza iinkanuko zawo.Kanjalo amalungu enu maningawanikeli kuso isono, ukuba abe ziintonga zentswela-bulungisa; manizinikele ngokwenu kuThixo, ngokwabaphile babengabafileyo, niwanikele kuThixo amalungu enu, ukuba abe ziintonga zobulungisa. - Romans 6:11-13
- Ngoko ukuba uNyana uthe wanikhulula, noba nikhululekile inene. - John8:36
- Ingumgxeki iwayini, singumxokozeli isiselo esinxilisayo; Bonke abayotywe yiyo abalumkile. - Proverbs 20:1
- Osigubungelayo isono sakhe akayi kuba nampumelelo; Ke yena osivumayo, asishiye, uya kufumana inceba.- Proverbs 28:13
- Ukuba sithi asinasono, siyazikhohlisa, inyaniso ayikho kuthi.Ukuba sithi sizivume izono zethu, uthembekile, ulilungisa, ukuba asixolele izono zethu, asihlambulule kuko konke ukungalungisi. - 1 John 1:8, 9
- Ke sona esoMoya isiqhamo luthando, uvuyo, uxolo, ukuzeka kade umsindo, ububele, ukulunga, intembeko, ubulali, ukuzeyisa;akukho mthetho uchasene nezinto ezinjalo. - Galatians 5:22, 23
- Anibanjwanga silingo singesesabantu. Uthembekile ke uThixo, ongayi kuvumela ukuba nilingwe ngaphezu kweninako; owothi, kunye nesilingo eso, avelise ithuba lokuphuma kuso, ukuba nibe nako ukuthwala. - 1 Corinthians 10:13
- Anazi na, ukuba umzimba wenu uyitempile yoMoya oyiNgcwele ongaphakathi kwenu, eninaye evela kuThixo; nokuba ke aningabenu? - I Corinthians6:19
- Musa ukuba sasela manzi; sela intwana yewayini, ngenxa yesisu sakho, nobulwelwe bakho obufuthi. - 1 Timothy 5:23
- ukuze ixesha eliseleyo enyameni ningabi saliphilela ezinkanukweni zabantu, niliphilele ekuthandeni kukaThixo.Kuba lisanele ixesha elidluleyo lokuphila kwethu, esasisenza ukuthanda kweentlanga, sasihamba nje eburheletyweni, ezinkanukweni, ekutshisweni yiwayini, ezindywaleni, emithayini, nasekukhonzeni izithixo, okungekhona esikweni;abathe nqa ngako ukuba ningabaleki kunye nabo, ukuya kwakuwo loo melelo wokuzibhubhisa, benyelisa;abaya kuphendula kulowo ulungele ukugweba abaphilileyo nabafileyo.Kuba ngenxa yoku zashunyayelwa iindaba ezilungileyo nakwabafileyo, ukuze bagwetywe okunene ngokwabantu besenyameni, kodwa badle ubomi ngokukaThixo, bekuwo umoya.Ke kaloku ukuphela kwezinto zonke kusondele. Yibani nesidima ngoko, nibe nobungcathu, ukuba nithandaze. - 1 Peter 4:2-7


text:
ISIFUNDO 82
UYesu Ufundisa Abafundi Bakhe Indlela Yokuthandaza
AbaFarisi babesenza izinto ukuze bathandwe ngabantu. Ukuba benza ububele, babesenzela ukuba babonwe. Babethandaza kwiindawo ezinabantu ukuze babonwe ngumntu wonke. AbaFarisi babenkqaya imithandazo emide baze bayiphindaphinde kwizindlu zesikhungu nasezitratweni, apho babeza kuviwa khona ngabantu. Ngoko abantu babebhidekile xa uYesu wayesithi: ‘Ningathandazi njengabaFarisi. Bacinga ukuba uThixo uza kubathanda ngenxa yamazwi abo amaninzi, kodwa akunjalo. Xa uthandaza thetha noYehova. Sukuphindaphinda into enye. UYehova ufuna umxelele indlela oziva ngayo.
‘Thandaza ngale ndlela: “Bawo wethu osemazulwini, malingcwaliswe igama lakho. Mabufike ubukumkani bakho. Makwenzeke ukuthanda kwakho nasemhlabeni, njengasezulwini.”’ Waphinda wathi mabathandazele ukutya kosuku ngalunye, ukuxolelwa kwezono nezinye izinto abazifunayo.
UYesu wathi: ‘Ningaze niyeke ukuthandaza. Qhubekani nicela izinto ezintle kuBawo, uYehova. Mzali ngamnye umnika izinto ezintle umntwana wakhe. Ukuba unyana wakho ucela isonka, ngaba uza kumnika ilitye? Ukuba ucela intlanzi, ngaba uza kumnika inyoka?’
Emva koko uYesu wachaza into esiyifundayo: ‘Ukuba niyakwazi ukunika abantwana benu izipho ezintle, uBawo wenu, uYehova akayi kuninika na yena umoya oyingcwele? Into ekufuneka niyenze kukucela.’ Ngaba uyalisebenzisa icebiso likaYesu? Ziintoni ozithandazelayo?
“Qhubekani nicela, niya kunikwa; qhubekani nifuna, niya kufumana; qhubekani ninkqonkqoza, niya kuvulelwa.”—Mateyu 7:7


text:
Chapter 39
1 Kwathi, xenikweni iYerusalem ibithinjiwe (ngomnyaka wesithoba kaZedekiya ukumkani wakwaYuda, ngenyanga yeshumi, akubon’ ukuba ufikile eYerusalem uNebhukadenetsare nempi yakhe yonke, bayingqinga;
2 ngomnyaka weshumi elinamnye kaZedekiya, ngenyanga yesine, ngolwesithoba enyangeni leyo, wagqojozwa umzi),
3 bafika bonke abathetheli bokumkani waseBhabheli, bahlala esangweni laphakathi: ooNergale-sharetsere, noSamgare-nebho, noSarsekim umthetheli wamathenwa, noNergale-sharetsere umthetheli wezazi, nabanye abathetheli bonke bokumkani waseBhabheli.
4 Kwathi, akubabona uZedekiya ukumkani wakwaYuda namadoda onke okulwa, babaleka, baphuma ngobusuku phakathi komzi ngendlela yomyezo wokumkani, ngesango eliphakathi kweendonga, baphuma ngendlela yeArabha.
5 Impi yamaKaledi yabasukela, yamfikela uZedekiya ezinkqantosini zaseYeriko; yamthabatha, yenyuka naye, yamsa kuNebhukadenetsare ukumkani waseBhabheli, eRibhela ezweni laseHamati; athethwa khona amatyala akhe.
6 Ukumkani waseBhabheli wababulala oonyana bakaZedekiya eRibhela emehlweni akhe; nabanumzana bonke bakwaYuda wababulala ukumkani waseBhabheli.
7 Wamtyhaphaza amehlo uZedekiya, wamkhonkxa ngamakhamandela obhedu, ukuba asiwe eBhabheli.
8 AmaKaledi ayitshisa ngomlilo indlu yokumkani nezindlu zabantu, azidiliza neendonga zaseYerusalem.
9 Amasalela abantu abaseleyo phakathi komzi, amaphamba aphambelayo kuye, kwanamasalela abantu abaseleyo, wabafudusela eBhabheli uNebhuzaradan umthetheli wabasiki;
10 ke inxenye yabantu abazizisweli, abangenanto iyinto, uNebhuzaradan, inkulu yabasiki, wayishiya ezweni lakwaYuda, wayinika izidiliya namasimi ngaloo mhla.
11 Ke kaloku, uNebhukadenetsare ukumkani waseBhabheli wawisa umthetho ngoYeremiya ngesandla sikaNebhuzaradan, umthetheli wabasiki, esithi,
12 Mthabathe, umise amehlo akho kuye, ungenzi nto imbi kuye; wothi, njengoko akuthethayo kuwe, wenjenjalo kuye.
13 Ke bathuma ooNebhuzaradan umthetheli wabasiki, noNebhushazebhan umthetheli wamathenwa, noNergale-sharetsere umthetheli wezazi, nabathetheli bonke bokumkani waseBhabheli;
14 bathuma bamthabatha uYeremiya entendelezweni yabalindi, bamnikela kuGedaliya unyana ka-Ahikam, unyana kaShafan, ukuba amkhuphe amse ekhaya. Wahlala ke phakathi kwabantu.
15 Ke kaloku, kwaye kufike ilizwi likaYehova kuYeremiya, akuba evalelwe entendelezweni yabalindi, lisithi,
16 Yiya uthi kuEbhedi-meleki umKushi, Utsho uYehova wemikhosi, uThixo kaSirayeli, ukuthi, Yabona, amazwi am ndiwazisela ububi kulo mzi, andiwaziseli okulungileyo; aya kwenzeka phambi kwakho ngaloo mhla.
17 Ke ndokuhlangula ngaloo mhla, utsho uYehova, unganikelwa esandleni samadoda onxungupheleyo ngawo.
18 Ngokuba, inene, ndiya kukusiza, ungawi likrele; uya kuba lixhoba kuwe umphefumlo wakho, ngokuba ukholose ngam; utsho uYehova.


text:
1:1 Ke kaloku kwathi ngemihla ka-Ahaswerosi (lo Ahaswerosi ke ubengukumkani, ethabathela eIndiya, wezisa kwaKushi: kumazwe alikhulu elinamanci mabini anesixhenxe),
1:2 ngaloo mihla, xa wayehleli ukumkani uAhaswerosi etroneni yobukumkani bakhe, eseShushan komkhulu,
1:3 ngomnyaka wesithathu wobukumkani bakhe, wabenzela isidlo bonke abathetheli bakhe nabakhonzi bakhe; xa impi yamaPersi neyamaMedi, amawaba nabathetheli bamazwe, bebephambi kwakhe;
1:4 akubon ukuba ubonisa abantu ubutyebi obuzukileyo bobukumkani bakhe, nesihombo esinqabileyo sobukhulu bakhe imihla emininzi, imihla elikhulu elinamanci asibhozo.
1:5 Ekuzalisekeni kwaloo mihla, ukumkani wabenzela isidlo bonke abantu abafumaneka eShushan komkhulu, kwathabathela kwabakhulu, kwesa kwabancinane, imihla yasixhenxe, entendelezweni yomyezo wendlu yokumkani.
1:6 Amalengalenga ayengawelinen emhlophe, necikizekileyo, nemsi, ebotshwe ngeentsontelo zelinen ecikizekileyo nemfusa kumakhonkco esilivere, nakwiintsika zemarmore emhlophe; izingqengqelo izezegolide nezesilivere, phezu kombekelelo wamatye aluhlaza, namhlophe, naziiperile, namnyama.
1:7 Kwaye kuselwa ngeempahla zegolide, ziziimpahla ngeempahla; ininzi iwayini yakomkhulu ngokwamandla okumkani.
1:8 Ukusela kwaye kungokomthetho kungekho unyanzelayo: kuba wenjenjalo ukumkani ukumisela zonke izikhulu zendlu yakhe, ukuba enze elowo nalowo ngokuzithandela kwakhe.
1:9 Kananjalo uVashti ukumkanikazi wenzela abafazi isidlo endlwini yakomkhulu, ebiyekakumkani uAhaswerosi.
1:10 Ngomhla wesixhenxe, xa intliziyo yokumkani yayimnandi yiwayini, wabayalela ooMehuman, noBhizeta, noHarbhona, noBhigeta, noAbhageta, noZetare, noKarkasi, ababusi abasixhenxe abalungiselelayo ebusweni bokumkani, wathi,
1:11 mabamzise uVashti ukumkanikazi phambi kokumkani enonkontsho lobukumkanikazi, ukuba abonise abantu nabathetheli ubuhle bakhe; ngokuba ebeyinzwakazi, imbonakalo yakhe.
1:12 Akavumanga ukumkanikazi uVashti ukuza ngelizwi lokumkani ngababusi abo.
1:13 Waba noburhalarhume obukhulu ukumkani, bavutha ubushushu bakhe kuye.
1:14 Wathi ke ukumkani kwizilumko eziwaziyo amaxesha (ngokuba ibisenjiwa njalo into yokumkani phambi kwabo bonke abawaziyo umthetho nesiko; ababekufuphi kuye, ooKarshena, noShetare, noAdemata, noTarshishe, noMeres, noMarsena, noMemukan, abathetheli abasixhenxe bamaPersi namaMedi, ababebubona ubuso bokumkani, ababehlala ezihlalweni zobukhulu ebukumkanini), wathi,
1:15 Ngokomthetho angenziwa ntoni na ukumkanikazi uVashti, ngenxa yokuba engalenzanga ilizwi lokumkani uAhaswerosi ngababusi?
1:16 Wathi uMemukan phambi kokumkani nabathetheli, UVashti ukumkanikazi akaphosise kukumkani yedwa; uphosise nakubathetheli bonke, nakwizizwe zonke ezisemazweni onke okumkani uAhaswerosi.
1:17 Kuba le ndawo yokumkanikazi iya kuphuma, ifikelele kubafazi bonke, adeleke amadoda abo emehlweni abo, xa kuthiwa, Ukumkani uAhaswerosi wathi makeziswe uVashti ukumkanikazi phambi kwakhe, akeza.
1:18 Kananjalo amakhosikazi asePersi naseMedi ayivayo le nto yokumkanikazi, aya kuyixela kwanamhlanje kubathetheli bonke bokumkani, kwande ke ukudela noburhalarhume.
1:19 Ukuba kuthe kwalunga kukumkani, makuphume ilizwi lokumkani ebusweni bakhe, libhalwe emithethweni yamaPersi namaMedi, ukuze lingatshitshi, lokuba uVashti angabi seza phambi kokumkani uAhaswerosi, ukumkani abunikele ubukumkanikazi bakhe kuwabo olungileyo kunaye.
1:20 Wothi ke wakuvakala umthetho wokumkani, aya kuwenza ebukumkanini bakhe bonke (ngokuba bukhulu), bonke abafazi bawabeke amadoda abo, kuthabathele kwenkulu, kuse kwencinane.
1:21 Ilizwi elo lalunga emehlweni okumkani nabathetheli. Wenza ke ukumkani ngokwelizwi likaMemukan.
1:22 Wathumela iincwadi emazweni onke kakumkani, kwilizwe ngelizwe, njengokubhala kwalo, kwizizwe ngezizwe ngokweentetho zazo, okokuba amadoda onke alawule ezindlwini zawo, athethe ngentetho yakowawo.
2:1 Emva kwezi zinto, bakudamba ubushushu bokumkani uAhaswerosi, wamkhumbula uVashti, noko abekwenzile, noko bekugqitywe ngaye.
2:2 Athi amadodana akwakumkani abelungiselela kuye, Ukumkani makafunelwe iintombi eziseziintombi, ezimbonakalo intle.
2:3 Ukumkani makayalele abaphathi emazweni onke obukumkani bakhe, bahlanganise zonke iintombi eziseziintombi, ezimbonakalo intle, bazizise eShushan komkhulu, endlwini yabafazi, phantsi kwesandla sikaHegayi, ithenwa lokumkani, umgcini wabafazi, zinikwe izinto zokuthambisa.
2:4 Ize ithi intombi ethe yalunga emehlweni okumkani, ibe ngukumkanikazi esikhundleni sikaVashti. Lalunga elo lizwi emehlweni okumkani; wenjenjalo ke.
2:5 Kwakukho ke eShushan komkhulu indoda engumYuda, egama linguMordekayi, unyana kaYahire, unyana kaShimehi, unyana kaKishe, indoda engumBhenjamin;
2:6 eyayithinjiwe eYerusalem nabathinjwa, ababethinjwe noYekoniya ukumkani wakwaYuda, owathinjwa nguNebhukadenetsare, ukumkani waseBhabheli.
2:7 Yaye ingumondli kaHadasa (nguEstere ke lowo), intombi kayisekazi; ngokuba ebengenayise nanina. Intombi leyo yayimile kakuhle, intle nasebusweni. Emva kokufa kukayise nonina, uMordekayi wayithabatha yaba yintombi yakhe.
2:8 Kwathi ekuvakaleni kwelizwi lokumkani nomthetho wakhe, ekuhlanganisweni kweentombi ezininzi eShushan komkhulu, phantsi kwesandla sika Hegayi, wasiwa noEstere endlwini yokumkani, phantsi kwesandla sikaHegayi, umgcini wabafazi.
2:9 Yamkholisa intombi leyo, wayenzela ububele, wakhawuleza, wayinika izinto zayo zokuthambisa, nezabelo zayo, wayinika neentombi ezisixhenxe ezihleliweyo, ezivela endlwini yokumkani; wayibeka yona nomthinjana wayo kweyona ndawo intle kwindlu yabafazi.
2:10 UEstere ubengabaxelanga abantu bakowabo nemizalwane yakhe; kuba uMordekayi wayemwisele umthetho wokuba angabaxeli.
2:11 UMordekayi waye mana ukuhamba imihla ngemihla yonke phambi kwentendelezo yendlu yabafazi, ukuba akwazi ukuphila kukaEstere, nokwenziwayo kuye.
2:12 Ke kaloku ekufikeni kwexesha lentombi ngentombi lokuya kukumkani uAhaswerosi, ekupheleni kokwenziwa kwesiko labafazi iinyanga ezilishumi elinambini (kuba bekunjalo ukuzaliseka kwemihla yokuthanjiswa kwazo; iinyanga ezintandathu bekusenziwa ngeoli yemore, ezinye iinyanga ezintandathu ngobulawu nangeento zokuthambisa abafazi),
2:13 ngelo xesha ke ibe isithi intombi ukuya kukumkani, kuthi konke ebikunqwenela ikunikwe, ihambe nako, iphuma endlwini yabafazi ukuya endlwini yokumkani.
2:14 Ibisakuya ngokuhlwa, ngengomso ibuyele kweyesibini indlu yabafazi, ephantsi kogcino lukaShahashgazi, ithenwa lokumkani, umgcini wamashweshwe. Ibingabi saya kukumkani, engayinanzanga ukumkani, ayibize ngegama.
2:15 Ekufikeni kwexesha likaEstere, intombi ka-Abhihayili, uyisekazi kaMordekayi, obeyithabathe ukuba ibe yintombi yakhe, lokuba aye kukumkani, akafunanga nto ingaxelwanga nguHegayi ithenwa lokumkani, umgcini wabafazi. UEstere wababalwa ngabo bonke abambonayo.
2:16 Wasiwa ke uEstere kukumkani uAhaswerosi, endlwini yakhe yobukumkani, ngenyanga yeshumi (leyo yinyanga enguTebhete), ngomnyaka wesixhenxe wobukumkani bakhe.
2:17 Ukumkani wamthanda uEstere ngaphezu kwabafazi bonke; wambabala, wamenzela inceba ngaphezu kweentombi zonke; unkontsho lobukumkanikazi walubeka entlokweni yakhe, wamenza ukumkanikazi esikhundleni sikaVashti.
2:18 Ukumkani wabenzela isidlo esikhulu abathetheli bakhe nabakhonzi bakhe, isidlo sikaEstere; wawaphumza amazwe, wapha izipho ngokwamandla okumkani.
2:19 Ke kaloku ekuhlanganisweni kweentombi okwesibini, ubehleli uMordekayi esangweni lokumkani.
2:20 UEstere ubengayixelanga imizalwane yakhe nabantu bakowabo, njengoko uMordekayi wayemmisele; ngokuba ilizwi likaMordekayi ubelenza uEstere, njengokuba wayesondliwa nguye.
2:21 Ngaloo mihla kwathi, uMordekayi ehleli esangweni lokumkani, baba noburhalarhume uBhigetan noTereshe, amathenwa amabini okumkani, abagcini bomnyango, bafuna ukumsa izandla ukumkani uAhaswerosi.
2:22 Yaziwa loo nto nguMordekayi, waxelela uEstere ukumkanikazi; uEstere waxelela ukumkani egameni likaMordekayi.
2:23 Yancinwa loo nto, yafunyanwa; baxhonywa bobabini emthini. Yabhalwa loo nto encwadini yemicimbi yemihla phambi kokumkani.
3:1 Emveni kwezo zinto, ukumkani uAhaswerosi wamenza mkhulu uHaman unyana kaHamedata, umAgagi; wamphakamisa, wasimisa isihlalo sakhe ngaphezu kwabathetheli bonke ababenaye.
3:2 Bonke abakhonzi bokumkani, ababesesangweni lokumkani, babeguqa, baqubude kuHaman; kuba wenjenjalo ukumkani ukuwisa umthetho ngaye; ke yena uMordekayi akaguqa, akaqubuda kuye.
3:3 Abakhonzi bokumkani, ababesesangweni lokumkani, bathi kuMordekayi, Yini na ukuba uwugqithe umthetho wokumkani?
3:4 Kwathi ke, bakumana ukutsho kuye imihla ngemihla, engaphulaphuli kubo, bamxelela uHaman, ukukhangela ukuba aya kuma na amazwi kaMordekayi. Kuba ubebaxelele ukuba yena ungumYuda.
3:5 Wabona uHaman ukuba uMordekayi akaguqi, akaqubudi kuye; wasuka uHaman wazala ngumsindo.
3:6 Wakucekisa ukuba amse izandla uMordekayi yedwa; kuba ubebaxelelwe abantu bakuloMordekayi; wangxamela ke uHaman ukuwatshabalalisa onke amaYuda abesebukumkanini bonke buka-Ahaswerosi, abantu bakuloMordekayi.
3:7 Ngenyanga yokuqala (yinyanga enguNisan ke leyo), ngomnyaka weshumi elinesibini wokumkani uAhaswerosi, kwawiswa iPuri (liqashiso ke elo) phambi koHaman, imini ngemini, inyanga ngenyanga, yada yaba yeyeshumi elinesibini; yinyanga enguAdare ke leyo.
3:8 Wathi uHaman kukumkani uAhaswerosi, Kukho abantu abathile abathe saa, abangene phakathi kwezizwe emazweni onke obukumkani bakho; nemithetho yabo yahlukile kweyabantu bonke, abayenzi imithetho yokumkani; akufanelekile kukumkani ukubayeka.
3:9 Ukuba kuthe kwalunga kukumkani, makubhalwe batshatyalaliswe. Ndolinganisela ezandleni zabawenzayo loo msebenzi wokumkani amawaka alishumi eetalente zesilivere, ukuba ziziswe ebutyebini bokumkani.
3:10 Ukumkani wawukhulula umsesane wakhe esandleni sakhe, wawunika uHaman unyana kaHamedata, umAgagi, umbandezeli wamaYuda.
3:11 Wathi ukumkani kuHaman, Uyinikiwe isilivere leyo, nabantu abo; makwenziwe kubo ngoko kulungileyo emehlweni akho.
3:12 Kwabizwa ke ababhali bokumkani ngenyanga yokuqala, ngomhla weshumi elinesithathu kuyo. Kwabhalwa ngokomthetho wonke kaHaman, kwiirhuluneli zokumkani, nakumabamba abephethe amazwe ngamazwe, nakubathetheli babantu ngabantu, kumazwe ngamazwe ngokokubhala kwawo, kubantu ngabantu ngokweentetho zabo. Kwabhalwa egameni lokumkani uAhaswerosi, kwatywinwa ngomsesane wokumkani.
3:13 Zathunyelwa iincwadi ngezigidimi kumazwe onke okumkani, ukuba kutshatyalaliswe, kubulawe, kusingelwe phantsi onke amaYuda, kuthabathele kumfana, kuse kwindoda enkulu, iintsana nabafazi, ngamini-nye, ngomhla weshumi elinesithathu wenyanga yeshumi elinesibini (yinyanga enguAdare ke leyo); kuphangwe amaxhoba awo.
3:14 Intetho yencwadi leyo, yokuze awiselwe umthetho onke amazwe ngamazwe, yaya yathunyelwa kwizizwe zonke, ukuba zihlale ziwulungiselelwe loo mhla.
3:15 Izigidimi zaphuma zingxamile ngelizwi lokumkani; umthetho lowo wawiswa eShushan komkhulu. Ke ukumkani noHaman bahlala phantsi, basela; wona umzi waseShushan wadideka.
4:1 Ke kaloku uMordekayi wakwazi konke oko kwenziweyo. Wazikrazula uMordekayi iingubo zakhe, wambatha ezirhwexayo nothuthu, waphuma waya phakathi komzi, wakhala ngesikhalo esikhulu, esikrakra.
4:2 Wafika phambi kwesango lokumkani; kuba bekungangeni mntu esangweni lokumkani ambethe ezirhwexayo.
4:3 Kuwo onke amazwe ngamazwe, kwindawo elithe lafika kuyo ilizwi lokumkani nomthetho wakhe, yaba sisijwili esikhulu kumaYuda, nokuzila ukudla, nokulila, nokumbambazela. Abaninzi bandlala iingubo ezirhwexayo nothuthu.
4:4 Zeza ke iimpelesi zikaEstere namathenwa akwakhe, amxelela. Wamana ezibhijabhija ukumkanikazi, ebuhlungu, wathumela iingubo zokumambesa uMordekayi, zisuswe kuye ezirhwexayo; akazamkela.
4:5 UEstere wabiza uHataki wakumathenwa okumkani, obemiswe ukuba amlungisele, wamwisela umthetho kuMordekayi, ukuba azi ukuba kutheni na, kungani na.
4:6 Waphuma uHataki, waya kuMordekayi endaweni yembutho yomzi, ebiphambi kwesango lokumkani.
4:7 UMordekayi wamxelela konke okumhleleyo, wamcacisela inani lemali, abethe uHaman, uya kulilinganisela ebutyebini bokumkani ngenxa yamaYuda, ukuba atshatyalaliswe.
4:8 Wamnika nencwadi leyo yomthetho obuwiswe eShushan wokuwatshabalalisa, ukuze ayibonise uEstere, amxelele, amwisele umthetho wokuba aye kukumkani, atarhuzise kuye, athandazele abantu bakowabo ebusweni bakhe.
4:9 Weza uHataki, wamxelela uEstere amazwi kaMordekayi.
4:10 Wathetha uEstere kuHataki, wamwisela umthetho kuMordekayi, esithi,
4:11 Bonke abakhonzi bokumkani, nabantu bamazwe okumkani, bayazi ukuba umntu, noyindoda noyinkazana, othe waya kukumkani entendelezweni engaphakathi, engabizwanga, mnye umthetho wakhe, ngowokuba abulawe; ngulowo yedwa, athe ukumkani wamolulela intonga yakhe yegolide, owothi aphile; ke mna andibizwanga ukuba ndiye kukumkani le mihla imashumi mathathu.
4:12 Bamxelela ke uMordekayi amazwi kaEstere.
4:13 Wathi uMordekayi ukumphendula uEstere, Musa ukuthi emphefumlweni wakho, uya kusinda wena endlwini yokumkani ngaphezu kwamaYuda onke.
4:14 Ngokuba xa uthe wahlala wathi tu ngeli xesha, ukuphefumla nokuhlangulwa kowavelela amaYuda kwenye indawo; ke wena nendlu yoyihlo nitshatyalaliswe. Ngubani na owaziyo, hi kanti ungene ebukumkanini ngenxa yexesha elinje?
4:15 Wathi uEstere ukumphendula uMordekayi,
4:16 Yiya uwahlanganise onke amaYuda anokufumaneka eShushan, nizile ukudla ngenxa yam. Musani ukudla, musani ukusela, imihla ibe mithathu, ubusuku nemini. Mna kananjalo neempelesi zam siya kwenjenjalo ukuzila ukudla; ndenjenjalo ukuya kukumkani ngokungesesikweni, nditshabalale ukuba ndiyatshabalala.
4:17 UMordekayi wegqitha, wenza ngako konke uEstere abemwisele umthetho ngako.
5:1 Kwathi ngomhla wesithathu, uEstere wambatha ezobukumkanikazi, wema entendelezweni engaphakathi yendlu yokumkani, malungana nendlu yokumkani. Waye ukumkani ehleli etroneni yobukumkani bakhe endlwini yobukumkani, malunga nomnyango wendlu.
5:2 Kwathi, ukumkani akumbona uEstere ukumkanikazi emi entendelezweni, wambabala; ukumkani wayolulela kuEstere intonga yegolide ebisesandleni sakhe. Wasondela ke uEstere, waphatha encamini yentonga leyo.
5:3 Wathi ukumkani kuye, Unandawoni na, kumkanikazi Estere? Ufuna ntoni na? woyinikwa kude kube sesiqingatheni sobukumkani.
5:4 Wathi uEstere, Ukuba kuthe kwalunga kukumkani, makeze ukumkani noHaman namhla esidlweni endimenzele sona.
5:5 Wathi ukumkani, Mngxamiseni uHaman, ukuba enze ngokwelizwi likaEstere. Weza ukumkani noHaman esidlweni abesenzile uEstere.
5:6 Wathi ukumkani kuEstere esidlweni sewayini, Ucela ntoni na? woyinikwa; ufuna ntoni na? woyenzelwa kude kube sesiqingatheni sobukumkani.
5:7 Waphendula uEstere, wathi, Kuko oku ukucela kwam nokuthandaza kwam:
5:8 ukuba ndithe ndababalwa ngukumkani, ukuba kuthe kwalunga kukumkani ukundinika endikucelayo, nokundenzela ukuthandaza kwam, makeze ukumkani noHaman esidlweni, endiya kubenzela sona, ndenze ngomso ngokwelizwi lokumkani.
5:9 Waphuma uHaman ngaloo mini evuya, enentliziyo echwayithileyo. Ke uthe uHaman, akumbona uMordekayi esangweni lokumkani, engavuki, engashukumi phambi kwakhe, uHaman wazala ngumsindo ngoMordekayi.
5:10 Ke uHaman wazibamba, waya endlwini yakhe; wathumela wabiza izithandane zakhe, noZereshe umkakhe.
5:11 UHaman wababalisela ubuqaqawuli bobutyebi bakhe, nobuninzi boonyana bakhe, nako konke ukwenziwa mkhulu kwakhe ngukumkani, nokuphakanyiswa kwakhe phezu kwabathetheli babakhonzi bokumkani.
5:12 Wathi uHaman, Ngaphezu koko, uEstere ukumkanikazi akangenisanga bani nokumkani esidlweni abesenzile, yaba ndim ndedwa; kananjalo ngomso undimemele kuye nokumkani.
5:13 Ukanti konke oko akundanelisi, wonke ugama endimbonayo uMordekayi umYuda esahleli esangweni lokumkani.
5:14 Wathi uZereshe umkakhe nezithandane zakhe zonke kuye, Mabenze umthi ube ziikubhite ezimashumi mahlanu ubude bawo, uthethe kusasa kukumkani, bamxhome uMordekayi kuwo; uye ke nokumkani esidlweni uvuya. Lalunga elo lizwi kuHaman; wawenza umthi lowo.
6:1 Ngobo busuku, bemka ababakho ubuthongo kukumkani; wathi maziziswe iincwadi zezikhumbuzo zemicimbi yemihla; zamana zileswa phambi kokumkani.
6:2 Kwafunyanwa kubhaliwe okokuba uMordekayi wabaxela ooBhigetan noTereshe, amathenwa amabini okumkani, abagcini bomnyango, ababefuna ukumsa izandla ukumkani uAhaswerosi.
6:3 Wathi ukumkani, Wenzelwe mbekoni na, nabukhulu buni na uMordekayi ngenxa yoko? Athi amadodana akwakumkani, abelungiselela kuye, Akenzelwanga nto.
6:4 Wathi ukumkani, Ngubani na osentendelezweni? Ke kaloku uHaman ubengene entendelezweni engaphandle yendlu yokumkani, esiza kuthi kukumkani, makaxhonywe uMordekayi emthini, abemlungisele wona.
6:5 Athi amadodana akwakumkani kuye, Nankuya uHaman emi entendelezweni. Wathi ukumkani, Makangene.
6:6 Wangena ke uHaman. Wathi ukumkani kuye, Makwenziwe ntoni na kwindoda, athanda ukuyibeka embekweni ukumkani? Wathi uHaman entliziyweni yakhe, Ukumkani angathanda ukubeka bani na embekweni, agqithe mna?
6:7 Wathi uHaman kukumkani, Indoda athandayo ukuyibeka embekweni ukumkani,
6:8 mabazise isambatho sobukumkani, ambatha sona ukumkani, nehashe akhwela kulo ukumkani, lubekwe entlokweni yayo unkontsho lobukumkani;
6:9 basinikele isambatho eso nehashe elo esandleni somthetheli wakumawaba okumkani, baya mbathise indoda leyo athanda ukuyibeka embekweni ukumkani, bayikhwelise ehasheni elo, icande ezitratweni zomzi, badanduluke phambi kwayo, bathi, Kwenjiwa nje, kwindoda athanda ukuyibeka embekweni ukumkani.
6:10 Wathi ukumkani kuHaman, Ngxama uthabathe isambatho eso nehashe elo, njengoko ukuthethileyo, wenjenjalo kuMordekayi umYuda, ohleli esangweni lokumkani. Makungawi phantsi nalinye ilizwi kuko konke okuthethileyo.
6:11 UHaman wasithabatha isambatho eso nehashe elo, wamambathisa uMordekayi, wamkhwelisa, wamcandisa ezitratweni zomzi, wadanduluka phambi kwakhe ngokuthi, Kwenjiwa nje kwindoda athanda ukuyibeka embekweni ukumkani.
6:12 Wabuya uMordekayi, weza esangweni lokumkani; ke uHaman wangxama waya endlwini yakhe, ethe matshamatsha, egqubuthele intloko.
6:13 UHaman wamcacisela uZereshe umkakhe, nezithandane zakhe zonke, konke okumhleleyo. Zathi kuye izilumko zakhe noZereshe umkakhe, Ukuba ngowembewu yamaYuda uMordekayi lo, uqalileyo ukuwa phambi kwakhe, akunakumthini; ke wowa uwile phambi kwakhe.
6:14 Bathe besathetha naye, kwafika amathenwa okumkani, bangxamisa ukumsa uHaman esidlweni abesenzile uEstere.
7:1 Ukumkani noHaman beza kusela noEstere ukumkanikazi.
7:2 Wathi ukumkani kuEstere nangomhla wesibini, besesidlweni sewayini, Ucela ntoni na, Estere, kumkanikazi? woyinikwa; ufuna ntoni na? woyenzelwa kude kube sesiqingatheni sobukumkani.
7:3 Waphendula uEstere ukumkanikazi, wathi, Ukuba ndithe ndababalwa nguwe, kumkani, ukuba kuthe kwalunga kukumkani, mandinikwe ubomi bam ngokucela kwam, nabantu bakowethu ngokuthandaza kwam.
7:4 Kuba kuthengisiwe ngathi, mna nabantu bakowethu, ukuze sitshatyalaliswe, sibulawe, sisingelwe phantsi. Ukuba bekuthengiswe ngathi ukuba sibe ngamakhoboka namakhobokazana, ndinge ndithe cwaka; ngokuba umbandezeli lowo ubengeyibuyiseli inkxwaleko yokumkani.
7:5 Waza ukumkani uAhaswerosi wathi kuEstere ukumkanikazi, Ngubani na lowo? uphi na yena lowo, uzalise intliziyo yakhe ukwenjenjalo?
7:6 Wathi uEstere, Indoda engumbandezeli, elutshaba, ngulo Haman ungendawo. Wadandatheka ke uHaman ebusweni bokumkani nokumkanikazi.
7:7 Wesuka ke ukumkani enomsindo esidlweni sewayini, waya emyezweni wendlu. Ke uHaman wema, ebuthandazela ubomi bakhe kuEstere ukumkanikazi; kuba ebebona ukuba ukumkani ugqibe kwelobubi kuye.
7:8 Ukumkani wabuya emyezweni wendlu, wangena endlwini yesidlo sewayini, uHaman ewe phezu kwesingqengqelo abekuso uEstere. Wathi ukumkani, Angade ukumkanikazi agonyamelwe enam, endlwini apha na? Liyathi ukuphuma elo lizwi emlonyeni wokumkani, baya bagqubuthela ubuso bukaHaman.
7:9 Wathi uHarbhona, elinye lakumathenwa abemi phambi kokumkani, Nanguya umthi, uHaman abewenzele uMordekayi, owathetha okulungileyo ngokumkani, umi endlwini kaHaman; ubude bawo buziikubhite ezimashumi mahlanu. Wathi ukumkani, Mxhomeni kuwo.
7:10 Bamxhoma ke uHaman emthini lowo, abewulungisele uMordekayi. Wadamba ke umsindo wokumkani.
8:1 Ngaloo mini, ukumkani uAhaswerosi wamnika uEstere ukumkanikazi indlu kaHaman, umbandezeli wamaYuda. UMordekayi weza phambi kokumkani; kuba uEstere ubeyixelile into abeyiyo kuye.
8:2 Ukumkani wakhulula umsesane wakhe, abewuthabathe kuHaman, wanika uMordekayi. UEstere wammisa uMordekayi phezu kwendlu kaHaman.
8:3 Waphinda uEstere, wathetha phambi kokumkani, ewe phambi kweenyawo zakhe, elila etarhuzisa kuye, ukuba abutshitshise ububi bukaHaman umAgagi, nengcinga yakhe abeyicingile ngamaYuda.
8:4 Waza ukumkani wayolulela kuEstere intonga yegolide; wavuka uEstere, wema phambi kokumkani.
8:5 Wathi, Ukuba kuthe kwalunga kukumkani, ukuba ndithe ndababalwa nguye, yafaneleka le nto phambi kokumkani, nam ndalunga emehlweni akhe: makubhalwe zibuye iincwadi zengcinga kaHaman unyana kaHamedata, umAgagi, awazibhalela ukuwatshabalalisa amaYuda asemazweni onke kakumkani.
8:6 Kuba ndingathini na ukuba nako ukububonela ububi obuya kubazela abantu bakowethu? Ndingathini na ukuba nako ukukubona ukutshatyalaliswa kwemizalwane yam?
8:7 Wathi ukumkani uAhaswerosi kuEstere ukumkanikazi, nakuMordekayi umYuda, Yabonani, indlu kaHaman ndiyinike uEstere; yena ngokwakhe bamxhoma emthini, ngenxa yokuba wasa isandla sakhe kumaYuda.
8:8 Ngoko ke, nina bhalani ngamaYuda ngoko kulungileyo emehlweni enu egameni lokumkani, nitywine ngomsesane wokumkani; kuba incwadi ebhalwe egameni lokumkani, yatywinwa ngomsesane wokumkani, akukho unokuyibuyisa.
8:9 Babizwa ke ababhali bokumkani ngelo xesha ngenyanga yesithathu (yinyanga enguSivan ke leyo), ngomhla wamashumi amabini anesithathu kuyo; kwabhalwa ngako konke awawisa umthetho ngako uMordekayi, kumaYuda, nakwiirhuluneli, nakumabamba, nakubathetheli bamazwe, athabathela eIndiya eza kwaKushi, amazwe alikhulu elinamanci mabini anesixhenxe, kwilizwe ngelizwe njengokubhala kwalo, kubantu ngabantu ngokwentetho yabo, nakumaYuda ngokokubhala kwawo nangokwentetho yawo.
8:10 Kwabhalwa egameni lokumkani uAhaswerosi, kwatywinwa ngomsesane wokumkani; kwathunywa iincwadi ngezigidimi ezisemahasheni, ezikhwele kwiimbaleki zakomkhulu, kumankonyana esihashe sakomkhulu.
8:11 Kwabhalwa kwathiwa, ukumkani uwavumele amaYuda, akwimizi ngemizi yonke, ukuba abizelane ndawonye, akhusele ubomi bawo, atshabalalise, abulale, asingele phantsi yonke impi yabantu neyelizwe eliwabandezelayo, abantwana nabafazi, aphange amaxhoba abo,
8:12 ngamini-nye, emazweni onke kakumkani uAhaswerosi, ngomhla weshumi elinesithathu wenyanga yeshumi elinesibini (yinyanga enguAdare ke leyo).
8:13 Incwadi leyo, ukuze awiselwe umthetho onke amazwe ngamazwe, yathunyelwa kwizizwe zonke, ukuze amaYuda ahlale selezilungiselele loo mhla, ukuziphindezelela ezintshabeni zawo.
8:14 Izigidimi zakhwela kwiimbaleki zakomkhulu, nakwisihashe sakomkhulu, zaphuma zingxanyisiwe lilizwi lokumkani. Umthetho lowo wawiswa eShushan komkhulu.
8:15 Ke kaloku uMordekayi waphuma ebusweni bokumkani, enesambatho sobukumkani selinen emsi emhlophe, nesithsaba esikhulu segolide, nengubo yokwaleka yelinen ecikizekileyo emfusa. Umzi waseShushan wagcoba wavuya.
8:16 KumaYuda kwabakho ukukhanya, nokuvuya, nemihlali, nembeko.
8:17 Nakumazwe ngamazwe onke, nakwimizi ngemizi yonke, elathi lafika kuyo ilizwi lokumkani nomthetho wakhe, yaba yimivuyo nemihlali kumaYuda, isidlo nomhla wokuchwayitha. Abaninzi ezizweni zelizwe baba ngamaYuda; ngokuba bafikelwa kukunkwantya ngamaYuda.
9:1 Ke kaloku ngenyanga yeshumi elinesibini (yinyanga enguAdare ke leyo), ngomhla weshumi elinesithathu kuyo, ekwakuthe kwafika ukwenziwa kwelizwi lokumkani nomthetho wakhe, ngomhla ebezilindele iintshaba zamaYuda ukuwaphatha ngegunya, kwaguqulwa oko, amaYuda aba ngawo aziphatha iintshaba zawo ngegunya.
9:2 Abizelana ndawonye amaYuda emizini yawo, emazweni onke kakumkani uAhaswerosi, ukuba abase isandla abo babefuna ukuwenza okubi; akwema mntu ebusweni bawo, ngokuba izizwe zonke zafikelwa kukunkwantya.
9:3 Bonke abathetheli bamazwe, neerhuluneli, namabamba, nabasebenzi bokumkani, bawanceda amaYuda; ngokuba babengenelwe kukoyika uMordekayi.
9:4 Kuba uMordekayi ebemkhulu endlwini yokumkani, udaba lwakhe lwaya emazweni onke; kuba indoda leyo inguMordekayi yaya iba nkulu ngokuba nkulu.
9:5 Azoyisa ke amaYuda ezo ntshaba zawo zonke ngekrele, nangokubulala, nangokutshabalalisa, enza ngokuzithandela kwabo babewathiyile.
9:6 EShushan komkhulu amaYuda abulala, atshabalalisa, amakhulu amahlanu amadoda.
9:7 UParshandata, noDalefon, noAspata,
9:8 noPorata, noAdaliya, noAridata,
9:9 noParmashta, noArisayi, noAridayi, noVayezata,
9:10 oonyana abalishumi bakaHaman unyana kaHamedata, umbandezeli wamaYuda, ababulala; ke amaxhoba akawachukumisanga.
9:11 Ngaloo mini inani lababulawelwa eShushan komkhulu laziswa phambi kokumkani.
9:12 Wathi ukumkani kuEstere ukumkanikazi, EShushan komkhulu amaYuda abulele atshabalalisa amakhulu amahlanu amadoda, noonyana abalishumi bakaHaman; kwamanye amazwe okumkani kobeka phi na? Ucela ntoni na? woyinikwa; usafuna ntoni na? woyenzelwa.
9:13 Wathi uEstere, Ukuba kuthe kwalunga kukumkani, makanikwe amaYuda aseShushan nangomso ukwenza ngokomthetho wale mini; noonyana abalishumi bakaHaman mabaxhonywe emthini.
9:14 Wathi ukumkani, Makwenjiwe njalo. Kwawiswa ke umthetho eShushan, kwaxhonywa oonyana abalishumi bakaHaman.
9:15 Abizelana ndawonye amaYuda aseShushan nangomhla weshumi elinesine wenyanga enguAdare, abulala eShushan amakhulu amathathu amadoda; amaxhoba akawachukumisanga.
9:16 Ke namanye amaYuda abesemazweni okumkani abizelana ndawonye, akhusela ubomi bawo, aphumla ezintshabeni zawo, abulala kwabo babewathiyile amashumi asixhenxe anesihlanu amawaka; amaxhoba akawachukumisanga.
9:17 Kwenzeka oku ngomhla weshumi elinesithathu wenyanga enguAdare; aphumla ngomhla weshumi elinesine kuyo, awenza umhla wesidlo nowokuvuya.
9:18 Ke amaYuda aseShushan abizelana ndawonye ngomhla weshumi elinesithathu kuyo, nangomhla weshumi elinesine kuyo, aphumla ngomhla weshumi elinesihlanu kuyo, awenza umhla wesidlo nowokuvuya.
9:19 Ngenxa yoko amaYuda asemaphandleni, abehlala emizini esemaphandleni, awenza umhla weshumi elinesine wenyanga enguAdare, ukuba ube ngowovuyo nowesidlo, umhla wokuchwayitha nowokuthumelana izabelo.
9:20 UMordekayi wazibhala ezo nto, wathumela iincwadi kumaYuda onke, abesemazweni onke kakumkani uAhaswerosi, akufuphi kwanakude;
9:21 ewamisela ukuba awugcine umhla weshumi elinesine wenyanga enguAdare, nomhla weshumi elinesihlanu kuyo, iminyaka ngeminyaka yonke,
9:22 njengokuba iyimihla awaphumla ngayo amaYuda ezintshabeni zawo; iyinyanga esaguqulwa ngawo isingqala saba luvuyo, isijwili saba ngumhla wokuchwayitha; ayenze yona ibe yimihla yesidlo, nomvuyo, neyokuthumelana izabelo, neyokupha amahlwempu izipho.
9:23 Aza amaYuda azimisela ukwenza njengoko abeqalile, nanjengoko uMordekayi ebewabhalele;
9:24 ngokuba uHaman unyana kaHamedata, umAgagi, umbandezeli wamaYuda onke, wayewacingele ukuwatshabalalisa amaYuda, wawisa iPuri (iqashiso ke elo), ukuba awadubadube, awatshabalalise.
9:25 Ekufikeni kwaloo nto phambi kokumkani, wathi ngencwadi mayibuyiselwe entlokweni yakhe ingcinga yakhe embi, abeyicingele amaYuda, bamxhome yena noonyana bakhe emthini.
9:26 Ngenxa yoko bathi loo mihla yiPuri, beyibiza ngegama leqashiso. Ngenxa yoko, ngenxa yamazwi onke aloo ncwadi, nangenxa yawakubonayo kuloo nto, nangenxa yawahlelwa kukho,
9:27 amaYuda akumisa, akuthabathela kuwo, nakwimbewu yawo, nakubo bonke abathelela kuwo, ngokuze kungatshitshi, ukuthi ayimise loo mihla yomibini ngokwesibhalo esibhalwe ngayo, nangokumiswa kwexesha layo, iminyaka ngeminyaka yonke;
9:28 ikhunjulwe loo mihla, yenziwe kwizizukulwana ngezizukulwana zonke, kwimizalwane ngemizalwane, kumazwe ngamazwe, kwimizi ngemizi; ingatshitshi loo mihla yePuri phakathi kwamaYuda, ukukhunjulwa kwayo kungapheli embewini yawo.
9:29 Babhala ke ooEstere ukumkanikazi, intombi ka-Abhihayili, noMordekayi umYuda, bamisa ngokuqinileyo konke, le ncwadi yesibini yePuri.
9:30 Wathumela iincwadi kumaYuda onke, emazweni alikhulu elinamanci mabini anesixhenxe obukumkani buka-Ahaswerosi, amazwi oxolo nenyaniso,
9:31 okumisa loo mihla yePuri ngamaxesha ayo amisiweyo, ngoko bamisa ngako ooMordekayi umYuda noEstere ukumkanikazi, nangoko amaYuda azimisela ngako okwawo, nembewu yawo, amazwi okuzila ukudla nokukhala kwawo.
9:32 Ilizwi likaEstere lazimisa izinto zaloo Puri, labhalwa encwadini.
10:1 Ukumkani uAhaswerosi walirhafisa ilizwe neziqithi zolwandle.
10:2 Konke ukwenza kokuqina kwakhe, nobugorha bakhe, nengxelo yobukhulu bukaMordekayi, awenziwa mkhulu ngabo ngukumkani, azibhalwanga na ezo zinto encwadini yemicimbi yemihla yookumkani bamaMedi namaPersi?
10:3 Kuba uMordekayi umYuda ebenganeno kokumkani uAhaswerosi, emkhulu kumaYuda, ekholekile kuninzi lwabazalwana bakhe, ebafunela abantu bakowabo okulungileyo, ethetha uxolo kwimbewu yonke yakowabo.


text:
Chapter 12
1 Ngelo xesha uya kusuka eme uMikayeli, umthetheli omkhulu, omela oonyana babantu bakowenu. Kuya kubakho ixesha lembandezelo elingazanga libekho elinjalo, kususela koko lwabakhoyo uhlanga, kude kube nangelo xesha. Ngelo xesha baya kusinda abantu bakowenu, bonke abafunyenwe bebhaliwe encwadini.
2 Kuya kuvuka abaninzi kwabaleleyo eluthulini lomhlaba, aba baye ebomini obungunaphakade, naba baye kwingcikivo nakwinyumnyezi engunaphakade.
3 Abo ke banengqiqo baya kukhazimla njengokukhazimla kwesibhakabhaka; nababajikela abaninzi ebulungiseni bakhazimle njengeenkwenkwezi ngonaphakade kanaphakade.
4 Wena ke, Daniyeli, wavalele amazwi la, uyitywine incwadi, kude kube lixesha lokuphela. Baninzi abaya kuyiphengulula, kwandiswe ukwazi.
5 Mna, Daniyeli, ndabona: nabo abanye ababini bemi, omnye nganeno ngaseludinini lomlambo, omnye ngaphesheya ngaseludinini lomlambo.
6 Wathi omnye kwindoda leyo yambethe ilinen emhlophe, ebiphezu kwamanzi omlambo, Koda kube nini na, ukuphela kwezi zinto zibalulekileyo?
7 Ndeva indoda eyambethe ilinen emhlophe, ebiphezu kwamanzi omlambo, yasiphakamisela ezulwini isandla sayo sokunene nesokhohlo sayo, yafunga ohleli ngonaphakade, isithi, Kuya kusa exesheni, emaxesheni amabini amisiweyo, nasesiqingatheni sexesha; kwakupheliswa ukuhlekezwa kwamandla abantu abangcwele, ziya kupheliswa zonke ezo zinto.
8 Mna ke ndeva, andaqonda; ndathi, Nkosi yam, yiyiphi na eyokuphela kwezi zinto?
9 Yathi, Hamba, Daniyeli, kuba amazwi aya kuvalelwa, atywinwe kude kube lixesha lokuphela.
10 Abaninzi baya kuzenza nyulu, bazenze mhlophe, banyibilikiswe; ke abangendawo baya kwenza okungendawo. Abangendawo bonke abayi kukuqonda oko, kodwa abanengqiqo baya kukuqonda.
11 Kususela kwelo xesha kwasuswayo inkonzo yamaxesha onke, ukuze zimiswe izinto ezinezothe eziphanzisayo, ziintsuku eziliwaka, elinamakhulu amabini, anamanci asithoba.
12 Unoyolo olinde wafika kwiintsuku eziliwaka, elinamakhulu amathathu, anamanci mathathu anesihlanu.
13 Wena ke, hamba uye ekupheleni. Uya kuphumla, uvuke, uye eqashisweni lakho ekupheleni kwemihla.